Kannada-LLM-Labs/Wikipedia-Kn huggingface dataset:
ದ್ರಾವಣ ದಹನ ಸಂಶ್ಲೇಷಣೆ

ನ್ಯಾನೊ ಎಂಬುದು ಇಂದಿನ ವಿಜ್ಞಾನ ಯುಗದ ಅತ್ಯಂತ ಪ್ರಚಲಿತದಲ್ಲಿರುವ ಪದ ಹಾಗು ಆಧುನಿಕ ವಿಜ್ಞಾನದ ಸೊಗಡು. ನ್ಯಾನೊವಸ್ತುಗಳ ವಿಜ್ಞಾನವು ನ್ಯಾನೊ ಸಾಮಾಗ್ರಿಗಳ ಉತ್ಪಾದನೆ, ಅವುಗಳ ಗುಣಲಕ್ಷಣ ಮತ್ತು ಸೂಕ್ಷ್ಮ ಅಳತೆಯ ಕಾರಣದಿಂದ ಅವುಗಳು ಪ್ರದರ್ಶಿಸುವ ಅಸಾಧಾರಣವಾದ ವೈಜ್ಞಾನಿಕ ವಿದ್ಯಮಾನಗಳ ಬಗ್ಗೆ ತಿಳಿಸುತ್ತದೆ. ನ್ಯಾನೊ ವಸ್ತುಗಳು ದುಂಡಾಗಿರಬಹುದು, ತಂತಿಯಂತಿರಬಹುದು, ಕೊಳವೆಯಾಕಾರದ್ದಾಗಿರಬಹುದು, ತೆಳುಹಾಳೆ ಅಥವಾ ತಗಡಿನಂತಿರಬಹುದು. ನ್ಯಾನೊವಸ್ತುಗಳ ಬಳಕೆಯನ್ನು ರೋಮನ್ನರ ಕಾಲದಿಂದಲೂ ಗುರುತಿಸಬಹುದು. ಇಷ್ಟು ಪ್ರಾಮುಖ್ಯತೆಯುಳ್ಳ ನ್ಯಾನೊವಸ್ತುಗಳನ್ನು ತಯಾರಿಸುವ ವಿವಿಧ ವಿಧಾನಗಳು ಹೆಚ್ಚು ಗಮನ ಸೆಳೆಯುತ್ತವೆ. ಮೂಲದಲ್ಲಿ ನ್ಯಾನೊವಸ್ತುಗಳನ್ನು ತಯಾರಿಸಲು ಎರಡು ಪ್ರಮುಖ ವಿಧಾನಗಳಿವೆ ಅವುಗಳೆಂದರೆ ಭೌತಿಕ ಹಾಗು ರಾಸಾಯನಿಕ ವಿಧಾನಗಳು. ರಾಸಾಯನಿಕ ವಿಧಾನಗಳಾದ ಜಲೋಷ್ಣ (Hydrothermal), ಸಾಲ್-ಜೆಲ್, ಸಹ-ಒತ್ತರಿಸುವಿಕೆ (Co-precipitation), ದ್ರಾವಣ ದಹನ ಸಂಶ್ಲೇಷಣೆ (Solution Combustion Synthesis) ವಿಧಾನಗಳು ಹೆಚ್ಚು ಪ್ರಚಲಿತದಲ್ಲಿವೆ.

ದ್ರಾವಣ ದಹನ ಸಂಶ್ಲೇಷಣ ವಿಧಾನದ ಪರಿಚಯ 
ಈ ವಿಧಾನವನ್ನು ಬೆಂಗಳೂರಿನಲ್ಲಿರುವ ಭಾರತೀಯ ವಿಜ್ಞಾನ ಸಂಸ್ಥೆಯ (IISc) ನಿರವಯನ ಮತ್ತು ಭೌತ ರಸಾಯನ ಶಾಸ್ತ್ರ ವಿಭಾಗದಲ್ಲಿ ವಿಜ್ಞಾನಿಯಾಗಿದ್ದ ಪ್ರೊ. ಕೆ.ಸಿ. ಪಾಟೀಲರು ಆಕಸ್ಮಿಕವಾಗಿ ಕಂಡುಹಿಡಿದರು, ಈ ವಿಧಾನವು ವೆಟ್ ಕೆಮಿಕಲ್ ವಿಧಾನವಾಗಿದ್ದು ಉಷ್ಣಕ್ಷೇಪಕ (Exothermic) ರಾಸಾಯನಿಕ ಪ್ರತಿಕ್ರಿಯೆಯಾಗಿರುತ್ತದೆ ಮತ್ತು ಲೋಹದ ನೈಟ್ರೇಟ್‍ಗಳು ಹಾಗು ಸಾವಯವ ಇಂಧನಗಳನ್ನು ಬಳಸಲಾಗುತ್ತದೆ. ಈ ವಿಧಾನವು ತಾಂತ್ರಿಕವಾಗಿ ಬಳಸಲ್ಪಡುವ ಹಲವಾರು ಆಕ್ಸೈಡ್ ಮತ್ತು ಆಕ್ಸೈಡ್ ಅಲ್ಲದ ಪದಾರ್ಥಗಳನ್ನು ತಯಾರಿಸಲು ಸಹಕಾರಿಯಾಗಿದೆ. ಈಗಾಗಲೇ ಸಾವಿರಕ್ಕೂ ಹೆಚ್ಚು ನ್ಯಾನೊಪದಾರ್ಥಗಳನ್ನು ಈ ವಿಧಾನದಿಂದ ತಯಾರಿಸಿರುತ್ತಾರೆ. ಇತ್ತೀಚಿನ ವರ್ಷಗಳಲ್ಲಿ ನ್ಯಾನೊಪದಾರ್ಥಗಳನ್ನು ತಯಾರಿಸಲು ಬೇರೆ ವಿಧಾನಗಳಿಗಿಂತ ದ್ರಾವಣ ದಹನ ಸಂಶ್ಲೇಷಣ ವಿಧಾನವು ಹೆಚ್ಚು ಆಸಕ್ತಿದಾಯಕವಾಗಿರಲು ಕಾರಣ, ಈ ವಿಧಾನದ ಸರಳತೆ, ಸಮಯ ಉಳಿತಾಯ, ಅತ್ಯಂತ ಹೆಚ್ಚಿನ ನಿಖರತೆ ಮತ್ತು ವಿಸ್ತಾರವಾದ ತಾಂತ್ರಿಕ ಉಪಯೋಗಗಳು. ದ್ರಾವಣ ದಹನ ಸಂಶ್ಲೇಷಣೆ ವಿಧಾನದಲ್ಲಿ ಸಾಮಾನ್ಯವಾಗಿ ಲೋಹದ ಆಕ್ಸೈಡ್ ನ್ಯಾನೊಪದಾರ್ಥಗಳನ್ನೇ ತಯಾರಿಸುತ್ತಾರೆ ಇದಕ್ಕೆ ಕಾರಣ, ಅತೀ ಹೆಚ್ಚಾಗಿ ಸಮೃದ್ಧವಾಗಿ ಪ್ರಕೃತಿಯಲ್ಲಿ ದೊರೆಯುತ್ತವೆ. ಹೆಚ್ಚಾದ ದೃಢತೆ ಹಾಗು ಅತೀ ಹೆಚ್ಚಾದ ಭೌತಿಕ ಸ್ಥಿರಾಂಕ ಮಿಲಿಯನ್ ಗಟ್ಟಲೆ ಹೇರಳವಾಗಿ ಆಕ್ಸೈಡ್‍ಗಳು ಗೊತ್ತಿರುವಿಕೆ. ವಿಸ್ತಾರವಾದ ತಾಂತ್ರಿಕ ಉಪಯೋಗಗಳು. ಆಕ್ಸೈಡ್ ಪದಾರ್ಥಗಳು ಮತ್ತು ಅವುಗಳ ತಾಂತ್ರಿಕ ಉಪಯೋಗಗಳು.

ದ್ರಾವಣ ದಹನ ಸಂಶ್ಲೇಷಣೆಯ ವಿಧಗಳು 

 ಸ್ಮೋಲ್ಡ್ರಿಂಗ್ ವಿಧವಾದ ದಹನ (ಕಡಿಮೆ ತಾಪ)
 ಫ಼್ಲೇಮಿಂಗ್ ವಿಧವಾದ ದಹನ (ಹೆಚ್ಚಿನ ತಾಪ)
 ಸ್ಪೋಟನ ವಿಧವಾದ ದಹನ  (ತಾಪ ಅನಿಯಂತ್ರಣ)

ಈ ವಿಧಾನದ ಕೆಲವು ಅನನ್ಯತೆಗಳು 
 ದಹನದ ಸಮಯ: 60-90 ಸೆಕೆಂಡುಗಳು
 ಬೆಂಕಿಯ ತಾಪ: ~1500 °C
 ಬುರುಗು ಸಾಂದ್ರತೆ: 2.72/300~0.009
 ಮೇಲ್ಮೈ ಪ್ರದೇಶ: 8 m2/g 
 ಸಾಮಾನ್ಯ ಕಣ ಗಾತ್ರ: 4 ಮೈಕ್ರೋಮೀಟರ್

ದ್ರಾವಣ ದಹನ ಸಂಶ್ಲೇಷಣೆಯಲ್ಲಿ ಇಂಧನದ ಪಾತ್ರ

ಈ ವಿಧಾನದಲ್ಲಿ ಇಂಧನಗಳು ಮಹತ್ವದ ಪಾತ್ರ ವಹಿಸುತ್ತವೆ ಮುಖ್ಯವಾಗಿ ಇಂಧನಗಳು ಇಂಗಾಲ (Carbon) ಮತ್ತು ಜಲಜನಕದ (Hydrogen) ಮೂಲ ಹಾಗು ಅವುಗಳು ದಹಿಸಿ ತಾಪವನ್ನು ಬಿಡುಗಡೆಗೊಳಿಸುವವು. ಇವುಗಳು ಲೋಹದ ಅಯಾನುಗಳೊಂದಿಗೆ ಕಾಂಪ್ಲೆಕ್ಸ್ ಉಂಟುಮಾಡುವವು ಮತ್ತು ದ್ರಾವಣದಲ್ಲಿ ಧನ ಅಯಾನುಗಳು ಸಮರೂಪ ಮಿಶ್ರಣಗೊಳ್ಳಲು ಸಹಾಯಕಾರಿಯಾಗುತ್ತವೆ. ನ್ಯಾನೊಪದಾರ್ಥಗಳ ಸ್ವರೂಪ ಹಾಗು ಹಲವು ಪ್ರಮುಖ ಗುಣಗಳು ಇಂಧನ ಅವಲಂಬಿತವಾಗಿರುತ್ತವೆ. ಉದಾಹರಣೆಗೆ ಸತುವಿನ ಆಕ್ಸೈಡ್ ನ್ಯಾನೊಕಣಗಳ ಮೇಲ್ಮೈ ಸ್ವರೂಪವು ಇಂಧನ ಬದಲಾದಂತೆ ಸ್ವರೂಪವೂ ಬದಲಾಗುವುದು.

ದ್ರಾವಣ ದಹನ ಸಂಶ್ಲೇಷಣೆಯ ಅನುಕೂಲಗಳು 

 ವಾಡಿಕೆ ವಿಧಾನದಲ್ಲಿನ ಉಷ್ಣಾಂಶಕ್ಕಿಂತ ಕಡಿಮೆ ಉಷ್ಣಾಂಶ
 ಸರಳ ಮತ್ತು ಚುರುಕಾದ ವಿಧಾನ
 ಅತ್ಯಂತ ಕಡಿಮೆ ಅವಧಿ
 ಇಂಪ್ಯುರಿಟಿ ಅಯಾನನ್ನು ಬೇಕಾದ ಮೊತ್ತದಲ್ಲಿ ಡೋಪ್ ಮಾಡಬಹುದಾದ ವಿಧಾನ
 ರಾಸಾಯನಿಕ ಸಮರೂಪತೆ

ದ್ರಾವಣ ದಹನ ಸಂಶ್ಲೇಷಣೆಯಿಂದ ತಯಾರಿಸಿದ ಸ್ಪಟಿಕದಂಥ ನ್ಯಾನೊ ಆಕ್ಸೈಡ್ ಪದಾರ್ಥಗಳ ಉಪಯೋಗಗಳು 

ಈ ವಿಧಾನದಿಂದ ತಯಾರಿಸಿದ ನ್ಯಾನೊ ಆಕ್ಸೈಡ್ ಗಳು ಹಲವಾರು ಉಪಯುಕ್ತ ಗುಣಗಳನ್ನು ಹೊಂದಿರುತ್ತವೆ. ಅಪಘರ್ಷಕವಾಗಿ, ಗಾಳಿ ಮತ್ತು ನೀರು ಮಾಲಿನ್ಯ ನಿಯಂತ್ರಣಕ್ಕಾಗಿ ಹಾಗು ಮತ್ತಿತ್ತರ ಉಪಯೋಗಗಳಿಗೆ ಬಳಸುತ್ತಾರೆ.

ಉಲ್ಲೇಖಗಳು 

ರಸಾಯನಶಾಸ್ತ್ರ
ವಿಜ್ಞಾನ
ಭಿಮ್

ಭಿಮ್(ಭಾರತ್ ಇಂಟರ್ಫೇಸ್ ಫಾರ್ ಮನಿ) ಎನ್ನುವುದು ಏಕೀಕೃತ ಪಾವತಿ ವ್ಯವಸ್ಥೆ ಅಥವಾ ಯುಪಿಐ(UPI) ಆಧಾರಿತವಾದ ಭಾರತೀಯ ರಾಷ್ಟ್ರೀಯ ಪಾವತಿ ಸಂಸ್ಥೆಯಿಂದ ಅಭಿವೃದ್ಧಿಪಡಿಸಲಾದ ಒಂದು ಸ್ಮಾರ್ಟ್‌ಫೋನ್ ಕಿರು ತಂತ್ರಾಂಶ(ಆಪ್) ಅಗಿದೆ. ಈ ಆಪ್‌ನ್ನು ಪ್ರಧಾನ ಮಂತ್ರಿಗಳಾದ ನರೇಂದ್ರ ಮೋದಿಯವರು ದಿ. ೩೦.೧೦.೨೦೧೬ ರಂದು ನವದೆಹಲಿಯ ಟಲ್ಕೊಟರ ಸ್ಟೇಡಿಯಂನಲ್ಲಿ ಒಂದು ಡಿಜಿಧನ್ ಕಾರ್ಯಕ್ರಮದಲ್ಲಿ ಬಿಡುಗಡೆಮಾಡಿದರು. ಈ ತಂತ್ರಾಂಶ ಕ್ಕೆ ಶ್ರೀ ಬಿ.ಆರ್.ಅಂಬೇಡ್ಕರ್ ಅವರ ಹೆಸರಿಡಲಾಗಿದೆ. ಭಿಮ್ ಆಪ್  ಭಾರತೀಯ ಬ್ಯಾಂಕ್ ನೋಟುಗಳ ಅನಾಣ್ಯೀಕರಣ ೨೦೧೬ ದ ಭಾಗವಾಗಿರುವುದಲ್ಲದೇ, ನೇರವಾಗಿ ಬ್ಯಾಂಕುಗಳ ಮೂಲಕ ಮತ್ತು ಹಣವಿಲ್ಲದ ವ್ಯವಹಾರದ ಕಡೆಗೆ ಈ-ಬಟಾವಡೆ(e-payments)ಯನ್ನು ಸುಗಮವಾಗಿ ನಡೆಸುವತ್ತ  ಉದ್ದೇಶಿತವಾಗಿದೆ.

ಈ ಕಿರುತಂತ್ರಾಂಶ(ಆಪ್)ವು  ತಕ್ಷಣದ ಪಾವತಿ ಸೇವೆ(Immediate Payment Service)ಮೂಲಸೌಕರ್ಯದ ಮೇಲೆ ಕಟ್ಟಲ್ಪಟ್ಟಿದ್ದು,ಈ ವೇದಿಕೆಯನ್ನು ಉಪಯೋಗಿಸುವ ಎಲ್ಲಾ ಭಾರತೀಯ ಬ್ಯಾಂಕ್‍ಗಳನ್ನು ಬೆಂಬಲಿಸುವುದು ಮತ್ತು ಬಳಕೆದಾರನ ಮತ್ತು ಇನ್ನೊಂದು ವ್ಯಕ್ತಿಯ ಯಾವುದೇ ಬ್ಯಾಂಕ್ ಖಾತೆಗಳ ನಡುವೆ ತಕ್ಷಣ ಹಣ ವರ್ಗಾಯಿಸಲು ಅನುಮತಿಸುತ್ತದೆ.ಇದನ್ನು ಎಲ್ಲಾ ಮೊಬೈಲ್‌ ಫೋನ್‌ (ಚರ ದೂರವಾಣಿ)ಗಳಲ್ಲಿ ಬಳಸಬಹುದು.

ಪ್ರಯೋಜನಗಳು

ಭಿಮ್ ಬಳಕೆದಾರರು ಇತರ ಏಕೀಕೃತ ಪಾವತಿ ವ್ಯವಸ್ಥೆ (ಯುಪಿಐ(UPI)) ಯ ಪಾವತಿ ವಿಳಾಸಗಳಿಗೆ ಅಥವಾ ಸ್ಕ್ಯಾನ್ ಆದ  ಕ್ಯುಆರ್ ಕೋಡ್(QR code) ಗಳಿಗೆ ಹಣ ಕಳುಹಿಸಲು ಅಥವಾ ಅವುಗಳಿಂದ ಸ್ವೀಕರಿಸಲು ಅವಕಾಶವಿದೆ. ಅದಲ್ಲದೆ,ಯುಪಿಐ(UPI)  ಆಧಾರದ ಮೇಲೆ ಹೊಂದಿಲ್ಲದಿರುವ, ಐಎಫ್‍ಎಸ್‍ಸಿ(IFSC) ಅಥವಾ ಎಂ‍ಎಂ‍ಐ‍ಡಿ(MMID (ಮೊಬೈಲ್ ಮನಿ ಐಡೆಂಟಿಫೈಯರ್)) ಬ್ಯಾಂಕ್ ಖಾತೆಯಿರುವ  ಬಳಕೆದಾರರು ಕೂಡ ಉಪಯೋಗಿಸಬಹುದು. 

ಬಳಕೆದಾರರು ತಮ್ಮ  ಬ್ಯಾಂಕ್ ಖಾತೆಯಲ್ಲಿರುವ ಪ್ರಸಕ್ತ ಹಣದ ಮೊತ್ತವನ್ನು ಪರಿಶೀಲಿಸಬಹುದು. ಯಾವುದೇ ಸಮಯದಲ್ಲಿ ಒಂದು ಬ್ಯಾಂಕ್ ಖಾತೆ ಮಾತ್ರ ಸಕ್ರಿಯವಾಗಿದ್ದರೂ, ಬಳಕೆದಾರರು ತಮಗೆ ಬೇಕೆನಿಸಿದ ಬ್ಯಾಂಕ್ ಖಾತೆಯನ್ನು ವ್ಯವಹಾರ ನಡೆಸಲು ಉಪಯೋಗಿಸಬಹುದು. 

ಬಳಕೆದಾರರು ಸ್ಥಿರ ಮೊತ್ತಕ್ಕೆ ಕ್ಯುಆರ್ ಕೋಡ್(QR code)ನ್ನು ಸೃಷ್ಟಿಸುವುದು,  ವ್ಯಾಪಾರಿ - ಮಾರಾಟಗಾರ - ಖರೀದಿದಾರ ವ್ಯವಹಾರದಲ್ಲಿ ಉಪಯೋಗವಾಗುವುದು. ಅದಲ್ಲದೆ, ಬಳಕೆದಾರರು ಒಂದಕ್ಕಿಂತ ಹೆಚ್ಚು ಪಾವತಿ ವಿಳಾಸ ಹೊಂದಬಹುದು.

ಬಿಮ್ ತಂತ್ರಾಂಶದಲ್ಲಿ, ೧೨ ಅಂಕಿಯ ಆಧಾರ್ ಸಂಖ್ಯೆಯನ್ನು ಪಾವತಿ ಗುರುತನ್ನಾಗಿ (ID) ಇಟ್ಟು ಕೊಂಡರೆ, ಯಾವುದೇ ಬಯೋಮೆಟ್ರಿಕ್ ದೃಢೀಕರಣ ಅಥವಾ ಬ್ಯಾಂಕ್ ನ ಜತೆಗೆ ಮೊದಲು ನೋಂದಣಿ ಅಥವಾ ಏಕೀಕೃತ ಪಾವತಿ ವ್ಯವಸ್ಥೆಯ (UPI) ಅಗತ್ಯವಿರುವುದಿಲ್ಲ.

ಕೇಂದ್ರ ಬಜೆಟ್ 2017 ಸಮಯದಲ್ಲಿ, ಕೇಂದ್ರ ಹಣಕಾಸು ಸಚಿವ ಅರುಣ್ ಜೇಟ್ಲಿ ಸರ್ಕಾರದ ಭೀಮ್ ಅಪ್ಲಿಕೇಶನ್ ಬಳಕೆಯನ್ನು ಉತ್ತೇಜಿಸಲು ಎರಡು ಹೊಸ ಯೋಜನೆ ಆರಂಭಿಸುವುದಾಗಿ ಹೇಳಿದರು. ಇದರಲ್ಲಿ ಒಂದು, ವ್ಯಕ್ತಿಗಳಿಗೆ 'ಉಲ್ಲೇಖಿತ ಪಾವತಿ', ಮತ್ತು ಎರಡನೆಯದು, ಬಿಮ್‍ ನಿಂದ ಹಣ ಸ್ವೀಕರಿಸುವ ವ್ಯಾಪಾರಿಗಳಿಗೆ 'ನಗದು ವಾಪಾಸು'.

ಮನ್ನಣೆ

ಕೇಂದ್ರ ಬಜೆಟ್ 2017 ಸಮಯದಲ್ಲಿ, ಕೇಂದ್ರ ಹಣಕಾಸು ಸಚಿವ ಅರುಣ್ ಜೇಟ್ಲಿ ಬಿಮ್‍ನ್ನು ಪ್ರಸ್ತುತ 125 ಲಕ್ಷ ಭಾರತೀಯ ಪೌರರು ಬಳಸಲಾಗುತ್ತಿದ್ದಾರೆ ಎಂದು ಹೇಳಿದರು.

ಇವುಗಳನ್ನೂ ಓದಿ 
 ಏಕೀಕೃತ ಪಾವತಿ ವ್ಯವಸ್ಥೆ
 ನ್ಯಾಷನಲ್ ಪೆಮೆಂಟ್ಸ್ ಕಾರ್ಪೋರೇಷನ್ ಆಫ್ ಇಂಡಿಯಾ(National Payments Corporation of India (NPCI))

ಉಲ್ಲೇಖಗಳು

ಹೆಚ್ಚಿನ ಓದು

 ಬಿಮ್ ಆಪ್‍ ಬಗ್ಗೆ ಅಗಾಗ ಕೇಳುವ ಪ್ರಶ್ನೆಗಳು 
 ಬಿಮ್ ಆಪ್ ಬಗ್ಗೆ ಮಾಹಿತಿ 

ಮಾಹಿತಿ ತಂತ್ರಜ್ಞಾನ
ಏಕೀಕೃತ ಪಾವತಿ ವ್ಯವಸ್ಥೆ

ಏಕೀಕೃತ ಪಾವತಿ ವ್ಯವಸ್ಥೆಯು
ಹಲವು ಬ್ಯಾಂಕ್‌ಗಳು ಒಂದಾಗಿ ಹಣ ಪಾವತಿಗೆ ಮತ್ತು ವರ್ಗಾವಣೆಗೆ ಇರುವ ಬೇರೆ ಬೇರೆ ವ್ಯವಸ್ಥೆಗಳನ್ನು ಏಕೀಕರಿಸಿ ಮಾಡಿದ ಒಂದು ಪಾವತಿ ವ್ಯವಸ್ಥೆ. ಇದನ್ನು ಇಂಗ್ಲಿಶಿನಲ್ಲಿ Unified Payments Interface (UPI) ಎನ್ನುತ್ತಾರೆ. ವ್ಯಕ್ತಿಯಿಂದ ವ್ಯಕ್ತಿಗೆ (person-to-person, P2P), ವ್ಯಕ್ತಿಯಿಂದ ಕಂಪೆನಿಗೆ, ಜಾಲಮಳಿಗೆಗೆ, ಟ್ಯಾಕ್ಸಿ, ಹೋಟೆಲ್‌, ಅಂಗಡಿ, ಇತ್ಯಾದಿ ಯಾವುದೇ ವ್ಯಾಪಾರಕ್ಕೆ ಹಣ ಪಾವತಿ ಮಾಡುವ ಒಂದು ಸರಳ ವ್ಯವಸ್ಥೆ. ಬಹುತೇಕ ಬ್ಯಾಂಕುಗಳು ಈ ವ್ಯವಸ್ಥೆಗೆ ಸೇರಿಕೊಂಡಿವೆ. ಇದನ್ನು ರಾಷ್ಟ್ರೀಯ ಪಾವತಿ ಸಂಸ್ಥೆಯವರು ಭಾರತೀಯ ರಿಸರ್ವ್ ಬ್ಯಾಂಕ್ ಜೊತೆ ಸೇರಿ ಹುಟ್ಟುಹಾಕಿದ್ದಾರೆ.

ಬಳಸುವ ವಿಧಾನ 
ಇದನ್ನು ಸ್ಮಾರ್ಟ್‌ಫೋನ್ ಮೂಲಕ ಬಳಸಬಹುದಾಗಿದೆ. ಇದನ್ನು ಬಳಸಲು ಸ್ಮಾರ್ಟ್‌ಫೋನಿನಲ್ಲಿ ಸೂಕ್ತ ಕಿರುತಂತ್ರಾಂಶ (ಆಪ್) ಹಾಕಿಕೊಳ್ಳಬೇಕು. ಈ ವ್ಯವಸ್ಥೆಯಲ್ಲಿ ಭಾಗಿಯಾಗಿರುವ ಎಲ್ಲ ಬ್ಯಾಂಕುಗಳು ತಮ್ಮದೇ ಕಿರುತಂತ್ರಾಂಶವನ್ನು ಇದಕ್ಕಾಗಿ ನೀಡಿವೆ. ಗೂಗಲ್‌ ಪ್ಲೇ ಸ್ಟೋರಿನಲ್ಲಿ UPI ಎಂದು ಹುಡುಕಿದರೆ ಬೇಕಾದಷ್ಟು ಆ್ಯಪ್‌ಗಳು ದೊರೆಯುತ್ತವೆ. ಯಾವುದೇ ಕಿರುತಂತ್ರಾಂಶದಲ್ಲಿ ಯಾವುದೇ ಬ್ಯಾಂಕಿನ ಖಾತೆಯನ್ನು ಸೇರಿಸಬಹುದು. ಒಂದಕ್ಕಿಂತ ಹೆಚ್ಚು ಖಾತೆಗಳನ್ನೂ ಸೇರಿಸಿಕೊಳ್ಳಬಹುದು.

ವಾಸ್ತವ ವಿಳಾಸ 
ಈ ವ್ಯವಸ್ಥೆಯಲ್ಲಿ ಮೊದಲನೆಯದಾಗಿ ಒಂದು ವರ್ಚುವಲ್ ಅಡ್ರೆಸ್ ಮಾಡಿಕೊಳ್ಳಬೇಕು. ಪ್ರಾರಂಭದಲ್ಲಿ ಒಂದು ಎಂಪಿನ್ (MPIN) ಮಾಡಿಕೊಂಡು ನಂತರ ಬಳಕೆದಾರರು ತಮ್ಮ ವಾಸ್ತವ ವಿಳಾಸ (Virtual Address) ಮಾಡಿಕೊಳ್ಳಬೇಕು. ಸಾಮಾನ್ಯವಾಗಿ ಈ ವಿಳಾಸ ಇಮೇಲ್ ವಿಳಾಸದ ಮಾದರಿಯಲ್ಲಿರುತ್ತವೆ. ಈ ವಿಳಾಸವನ್ನು ಒಮ್ಮೆ ಮಾಡಿಕೊಂಡರೆ ಆಯಿತು. ನಂತರ ಎಲ್ಲ ಕಡೆ ಬಳಸಬಹುದು.

ಹಣ ವರ್ಗಾವಣೆ 
ಸ್ಮಾರ್ಟ್‌ಫೋನಿನಲ್ಲಿ ಯುಪಿಐ ಕಿರುತಂತ್ರಾಂಶವನ್ನು ಚಾಲನೆ ಮಾಡಿ ಯಾರಿಗೆ ಹಣ ಪಾವತಿ ಮಾಡಬೇಕೋ ಅವರ ವಾಸ್ತವ ವಿಳಾಸವನ್ನು (ವರ್ಚುವಲ್ ಅಡ್ರೆಸ್) ನಮೂದಿಸಿ ಹಣ ವರ್ಗಾವಣೆ ಮಾಡಬೇಕು. ಅದು ತಕ್ಷಣ ಹಣ ಸ್ವೀಕರಿಸುವವರ ಖಾತೆಗೆ ತಲುಪಿರುತ್ತದೆ. ಪ್ರತಿ ಸಲ ಹಣ ಕಳುಹಿಸಲೂ ಎಂಪಿನ್ ನಮೂದಿಸಬೇಕು. ಇದು ಖಾತೆಯ ಸುರಕ್ಷತೆಗಾಗಿ. ಅಂದರೆ ಫೋನ್ ಕಳೆದುಹೋದರೆ, ಬೇರೆಯವರ ಕೈಗೆ ಅದು ಸಿಕ್ಕಿದರೆ, ಅವರಿಗೆ ಬಳಕೆದಾರರ ಎಂಪಿನ್ ತಿಳಿದಿರುವ ಸಾಧ್ಯತೆಯಿಲ್ಲದಿರುವ ಕಾರಣ ದುರುಪಯೋಗದ ಸಾಧ್ಯತೆ ಇಲ್ಲ. ಪ್ರತಿ ಸಲ ಹಣ ಕಳುಹಿಸುವಾಗಲೂ ಯಾವ ಬ್ಯಾಂಕಿನ ಖಾತೆಯಿಂದ ಎಂದು ಆಯ್ಕೆ ಮಾಡಿಕೊಳ್ಳಬಹುದು. ಚಿಕ್ಕ ಪುಟ್ಟ ವ್ಯವಹಾರಕ್ಕೆ ಈ ವ್ಯವಸ್ಥೆ ತುಂಬ ಸೂಕ್ತವಾದುದು ಮತ್ತು ಇದರ ಮೂಲಕ ಹಣ ವರ್ಗಾವಣೆ ತಕ್ಷಣವೇ ಆಗುತ್ತದೆ.

ಖಾತೆ ಸೇರಿಸುವುದು 
ಈ ವ್ಯವಸ್ಥೆಯಲ್ಲಿ ಹಣ ಸ್ವೀಕರಿಸುವವರ ಖಾತೆಯನ್ನು ಸೇರಿಸುವುದು ಬಹಳ ಸುಲಭ. ಅವರ ಬ್ಯಾಂಕಿನ ಹೆಸರು, ವಿಳಾಸ, ಖಾತೆ ಸಂಖ್ಯೆ, ಐಎಫ್‌ಎಸ್ ಕೋಡ್ ಇತ್ಯಾದಿ ಯಾವ ಮಾಹಿತಿಗಳ ಅಗತ್ಯವೂ ಇಲ್ಲ. ಅವರ ವಾಸ್ತವ ವಿಳಾಸ ಗೊತ್ತಿದ್ದರೆ ಸಾಕು.

ಹಣ ಪಾವತಿ 
ಅಂಗಡಿಯಿಂದ ಸಾಮಾನು ಕೊಳ್ಳುವಾಗ ಹಣ ಪಾವತಿಯ ಪ್ರಕ್ರಿಯೆಯನ್ನು (push) ಬಳಕೆದಾರರೇ ಪ್ರಾರಂಭಿಸಬಹುದು ಅಥವಾ ಸ್ವೀಕೃತಿಯ ಪ್ರಕ್ರಿಯೆಯನ್ನು (pull) ಅಂಗಡಿಯಾತನೂ ಪ್ರಾರಂಭಿಸಬಹುದು. ಎರಡನೆಯ ವಿಧಾನದಲ್ಲಿ ಅಂಗಡಿಯಾತ ಬಳಕೆದಾರರ ವಾಸ್ತವ ವಿಳಾಸವನ್ನು ನಮೂದಿಸಿ ಹಣ ಸ್ವೀಕರಿಸುವ ಪ್ರಕ್ರಿಯೆಯನ್ನು ಪ್ರಾರಂಭಿಸುತ್ತಾನೆ. ಈ ಕೋರಿಕೆ ಬಳಕೆದಾರರ ಫೋನಿನ ಕಿರುತಂತ್ರಾಂಶದಲ್ಲಿ ಗೋಚರಿಸುತ್ತದೆ. ಬಳಕೆದಾರ ಈ ಕೋರಿಕೆಯನ್ನು ಸ್ವೀಕರಿಸಿ ಒಪ್ಪಿಗೆ ಸೂಚಿಸಿದರೆ ಅಂಗಡಿಯಾತನಿಗೆ ಹಣ ವರ್ಗಾವಣೆಯಾಗುತ್ತದೆ. ಪ್ರತಿ ವ್ಯವಹಾರಕ್ಕೂ ಎಂಪಿನ್ ನಮೂದಿಸುವುದು ಕಡ್ಡಾಯ.

ಉಲ್ಲೇಖ 

ವಿಜ್ಞಾನ
ಮಾಹಿತಿ ತಂತ್ರಜ್ಞಾನ
ಕಾಡು ಬೆಳ್ಳುಳ್ಳಿ

ಲಿಲಿಯೇಸೀ ಕುಟುಂಬಕ್ಕೆ ಸೇರಿದ ಸಿಲ ಇಂಡಿಕ ಮತ್ತು ಅರ್ಜಿನಿಯ ಇಂಡಿಕ ಎಂಬ ಶಾಸ್ತ್ರನಾಮವುಳ್ಳ ಎರಡು ಪುಟ್ಟಗಿಡಗಳಿಗಿರುವ ಸಾಮಾನ್ಯ ಹೆಸರು. ಇವಕ್ಕೆ ಕಾಡು ಈರುಳ್ಳಿ, ನಾಯಿ ಉಳ್ಳಿ ಮುಂತಾದ ಹೆಸರುಗಳೂ ಇವೆ. ಇಂಗ್ಲಿಷಿನಲ್ಲಿ ಇಂಡಿಯನ್ ಸ್ಕ್ವಿಲ್ ಎಂದು ಕರೆಯಲಾಗುತ್ತದೆ. ಇವೆರಡೂ ಅನೇಕ ಲಕ್ಷಣಗಳಲ್ಲಿ ಸಮಾನವಾಗಿವೆ. ಎರಡೂ ಭಾರತದಾದ್ಯಂತ, ಎಲ್ಲ ಪ್ರದೇಶಗಳಲ್ಲೂ ಬೆಳೆಯುತ್ತವೆ. ಮರಳು ಭೂಮಿಯಲ್ಲಿ ಹೇರಳ.

ಸಸ್ಯವರ್ಣನೆ

ಸಿಲ ಇಂಡಿಕ 
ಸಿಲ ಇಂಡಿಕ ಎಂಬುದು ಬಹಳ ಪುಟ್ಟಗಾತ್ರದ ಮೂಲಿಕೆ ಸಸ್ಯ. ಇದರಲ್ಲಿ ಭೂಮಿಯೊಳಗೇ ಹುದುಗಿರುವ ಕಂದಗೆಡ್ಡೆಯಿದೆ (ಬಲ್ಬ್). ಇದು ನೋಡಲು ಈರುಳ್ಳಿಯಂತೆ ಕಾಣುತ್ತದೆ. ಎಲೆಗಳು ಮತ್ತು ಹೂಗೊಂಚಲು ಮಾತ್ರ ನೆಲದಮೇಲೆ ಇರುತ್ತದೆ. ಸಾಮಾನ್ಯವಾಗಿ ಈ ಗಿಡದಲ್ಲಿ ಮಳೆಗಾಲದಲ್ಲಿ ಮಾತ್ರ ಎಲೆ ಮತ್ತು ಹೂಗೊಂಚಲುಗಳು ಹುಟ್ಟುತ್ತವೆ. ಉಳಿದ ಕಾಲಗಳಲ್ಲಿ ಕಂದಗೆಡ್ಡೆ ಮಾತ್ರ ಭೂಮಿಯೊಳಗೆ ಹುದುಗಿರುತ್ತದೆ; ಎಲೆಗಳು ಈಟಿಯಾಕಾರ ಅಥವಾ ಆಯಾತಾಕಾರವಾಗಿವೆ. ಅವುಗಳ ಉದ್ದ ಸುಮಾರು 6"-18". ಇವು ದಪ್ಪವಾಗಿದ್ದು ರಸಭರಿತವಾಗಿವೆ. ಎಲೆಯ ಮೇಲೆ ಅಲ್ಲಲ್ಲೆ ಕಪ್ಪು ಮಚ್ಚೆಗಳಿವೆ. ತುದಿಯಲ್ಲಿ ವಿಶೇಷ ಬಗೆಯ ಮೊಗ್ಗುಗಳು ಹುಟ್ಟುವುದೂ ಉಂಟು. ಇವು ನೆಲಕ್ಕೆ ತಾಗಿದಾಗ ಅಥವಾ ಕಳಚಿಕೊಂಡು ನೆಲಕ್ಕೆ ಬಿದ್ದಾಗ ಮೊಳೆತು ಸ್ವತಂತ್ರ ಸಸಿಗಳಾಗುತ್ತವೆ. ಇದೊಂದು ರೀತಿಯ ಸಂತಾನ ವೃದ್ದಿಯ ಕ್ರಮ. ಎಲೆಗಳು ಹುಟ್ಟುತ್ತಿದ್ದಂತೆಯೇ ಅವುಗಳೊಂದಿಗೇ ಸಸ್ಯದ ಮಧ್ಯಭಾಗದಿಂದ ಅಂತ್ಯಾರಂಭಿ (ರೇಸಿಮೋಸ್) ಮಾದರಿಯ ಹೂಗೊಂಚಲೂ ಹುಟ್ಟುತ್ತದೆ. ಅದರ ಮೇಲೆ ನಕ್ಷತ್ರಗಳಂತೆ ಕಾಣುವ, ಒತ್ತಾಗಿ ಜೋಡಿಸಿರುವ ಕಿರಿಯ ಗಾತ್ರದ ಹೂಗಳಿವೆ. ಒಂದೊಂದು ಹೂವಿನಲ್ಲಿಯೂ 6 ಭಾಗಗಳುಳ್ಳ ಪೆರಿಯಾಂತ್ ವಲಯವೂ 6 ಬಿಡಿ ಕೇಸರಗಳೂ ಮೂರು ಕಾರ್ಪೆಲುಗಳನ್ನೊಳಗೊಂಡ ಉಚ್ಚಸ್ಥಾನದ ಅಂಡಾಶಯವೂ ಇವೆ. ಅಂಡಾಶಯದಲ್ಲಿ 3 ಕೋಣೆಗಳಿವೆ. ಅಂಡಕಗಳ ಸಂಖ್ಯೆ ಪ್ರತಿ ಕೋಣೆಗೂ 1-2 ಅಥವಾ ಹಲವಾರು. ಪೆರಿಯಾಂತಿನ ಬಣ್ಣ ಹಸಿರುಮಿಶ್ರಿತ ಊದಾ. ಫಲ ಸಂಪುಟ ಮಾದರಿಯದು. ಇದರ ಆಕಾರ ಗುಂಡಗೆ ಅಥವಾ ಮೊಟ್ಟೆಯಂತೆ. ಸಿಪ್ಪೆ ತೆಳ್ಳಗೆ ಪೊರೆಯಂತಿದೆ.

ಅರ್ಜಿನಿಯ ಇಂಡಿಕ 
ಅರ್ಜಿನಿಯ ಇಂಡಿಕ ಎಂಬ ಒಂದು ಬಗೆಯ ಕಾಡು ಬೆಳ್ಳುಳ್ಳಿಯೂ ಹೆಚ್ಚುಕಡಿಮೆ ಸಿಲ ಇಂಡಿಕವನ್ನೇ ಹೋಲುತ್ತದೆ. ಎಲೆಗಳಿಗಿಂತ ಮೊದಲು ಹೂಗೊಂಚಲು ಹುಟ್ಟುವ ಗುಣದಿಂದ ಕಂದುಬಣ್ಣದ ಹೂಗಳಿಂದ ಮತ್ತು ಹೂಗೊಂಚಲಿನಲ್ಲಿ ಹೂಗಳು ದೂರ ದೂರವಾಗಿ ಜೋಡಣೆಗೊಂಡಿರುವುದರಿಂದ ಇದು ಸಿಲ ಇಂಡಿಕದಿಂದ ಭಿನ್ನವಾಗಿದೆ. ಎರಡೂ ಬಗೆಯ ಕಾಡು ಬೆಳ್ಳುಳ್ಳಿಯ ಕಂದಗೆಡ್ಡೆಗಳಲ್ಲಿ ಸಿಲ್ಲೇರೆನ್-ಎ ಮತ್ತು ಸಿಲ್ಲೇರೆನ್-ಬಿ ಎಂಬ ರಾಸಾಯನಿಕ ಘಟಕಗಳು (ಗ್ಲೈಕೊಸೈಡ್ಸ್) ಇವೆ. ಅವುಗಳಲ್ಲಿ ಮೊದಲನೆಯದನ್ನು ಹರಳಿನ ರೂಪದಲ್ಲಿಯೂ ಎರಡನೆಯದನ್ನು ಪುಡಿಯ ರೂಪದಲ್ಲಿಯೂ ಪರಿಷ್ಕರಿಸಬಹುದಾಗಿದೆ.

ಔಷಧೀಯ ಗುಣಗಳು 
ಕಾಡು ಬೆಳ್ಳುಳ್ಳಿಯ ಎಳೆಯ ಕಂದಗೆಡ್ಡೆಗಳಿಗೆ ಔಷಧೀಯ ಮಹತ್ತ್ವವಿದೆ. ಇವುಗಳ ರಸಕ್ಕೆ ಕಫ ಕತ್ತರಿಸುವ ಹೃದಯದ ಬಡಿತವನ್ನು ಪ್ರಜೋದಿಸುವ, ಜೀರ್ಣಕಾರಕ ಹಾಗೂ ಮೂತ್ರವರ್ಧಕ ಗುಣಗಳಿವೆ. ಆದರೆ ಹೆಚ್ಚಿನ ಪ್ರಮಾಣದಲ್ಲಿ ಬಳಸಿದಾಗ ಈ ರಸ ತೀಕ್ಷ್ಣ ವಿಷಪೂರಿತವೂ ವಾಂತಿಕಾರಕವೂ ವಿರೇಚಕವೂ ಆಗಬಲ್ಲುದು. ಇದನ್ನು ಸಾಮಾನ್ಯವಾಗಿ ಆಸ್ತಮಾ (ದಮ್ಮು), ಜಲೋದರ, ಸಂಧಿವಾತ, ತೊನ್ನು, ಚರ್ಮರೋಗ ಇತ್ಯಾದಿಗಳಿಗೆ ಔಷಧಿಯಾಗಿ ಬಳಸುವುದುಂಟು. ರಸವನ್ನು ಜೇನುತುಪ್ಪದೊಂದಿಗೆ ಬೆರೆಸಿ, ನೆಗಡಿ, ಶ್ವಾಸನಾಳದ ಊತ, ಗೂರಲು, ಇತ್ಯಾದಿ ದೀರ್ಘಕಾಲದ ರೋಗಗಳಿಗೂ ಹೃದಯಕ್ಕೆ ಸಂಬಂಧಿಸಿದ ಜಲೋದರ ಮುಂತಾದುವುಗಳಲ್ಲಿ ಮೂತ್ರ ವರ್ಧಕವಾಗಿಯೂ ಇದನ್ನು ಬಳಸುವುದುಂಟು. ಚರ್ಮದ ಮೇಲಿನ ಗಂಟು ಅಥವಾ ನಾರುಲಿಗಳನ್ನು ನಾಶಪಡಿಸಲು ಕಂದಗೆಡ್ಡೆಯ ಪುಡಿಯನ್ನು ಲೇಪಿಸುವುದುಂಟು. ಕಾಲಿನಲ್ಲಿ ಆಣಿ, ಒತ್ತುಗಂಟು ಮುಂತಾದುವುಗಳನ್ನು ನಿವಾರಿಸಲು ಗೆಡ್ಡೆಯನ್ನು ಹುರಿದು ಪುಡಿಮಾಡಿ ಬೆಚ್ಚಾರವಾಗಿ (ಪೋಲ್ಟೀಸು) ಬಳಸುವುದುಂಟು. ಕುದುರೆಗಳ ಮೂತ್ರ ರೋಗಕ್ಕೂ, ಹೊಟ್ಟೆ ನೋವಿಗೂ ಇದು ಉಪಯುಕ್ತ.

ಉಲ್ಲೇಖ 

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವಿಜ್ಞಾನ
ಔಷಧೀಯ ಸಸ್ಯಗಳು
ದದ್ದು

ದದ್ದು -

ರೋಗಗ್ರಸ್ತ ಚರ್ಮದಲ್ಲಿ ಕಂಡುಬರುವ ವಿಶೇಷ ರೀತಿಯ ರಚನಾ ಬದಲಾವಣೆ (ರ್ಯಾಷ್).  ಒಂದೊಂದು ಚರ್ಮರೋಗದಲ್ಲಿಯೂ ಅದರಕಾರಣಕ್ಕೆ ಅನುಗುಣವಾಗಿ ಬೇರೆ ಬೇರೆ  ರೀತಿಯ ದದ್ದುಗಳು ಕಾಣಬರುತ್ತವೆ.  ಇವುಗಳ ವಿಂಗಡಣೆ ಇವು ದೇಹದ ಮೇಲೆ ಹರಡಿರುವ ರೀತಿ ಮತ್ತು ಇವುಗಳಲ್ಲಿ ಅಗುವ ಮಾರ್ಪಾಡುಗಳ ಅಧ್ಯಯನ ರೋಗವನ್ನು ನಿಖರವಾಗಿ ಗುರ್ತಿಸುವುದಕ್ಕೆ ಸಹಾಯವಾಗುತ್ತದೆ.  ವಿವಿಧ ದದ್ದುಗಳನ್ನೂ ಅವುಗಳ ಲಕ್ಷಣಗಳನ್ನೂ ಈ ಕೆಳಗೆ ವಿವರಿಸಿದೆ.

ಮಚ್ಚೆ (ಮ್ಯಾಕ್ಯೂಲ್) :  ರೋಗಗ್ರಸ್ಥ ಸ್ಥಳದಲ್ಲಿ ಚರ್ಮದ ಬಣ್ಣದ ಬದಲಾವಣೆ ಮಚ್ಚೆ.  ಇದರಲ್ಲಿ ಚರ್ಮ ಉಬ್ಬಿರುವುದಿಲ್ಲ.
ಮಿಟ್ಟೆ ದದ್ದು (ಪ್ಯಾಪ್ಯೂಲ್) :  ಕೈಗೆ ಸಿಗುವ ಚರ್ಮದ ಊತ.  ಇದರ ಮೇಲ್ಮೈ ಮೊನೆಯಾಗಿರಬಹುದು ಇಲ್ಲವೇ ಗುಂಡಾಗಿರಬಹುದು.  ಇದರ ಅಡ್ಡಳತೆ 1 ರಿಂದ 5 ಮಿಮೀ.
ಗಂಟು (ನಾಡ್ಯೂಲ್) :  5 ಮಿಮೀ. ಗೂ ಹೆಚ್ಚಿನ ಅಡ್ಡಳತೆಯ ಮಿಟ್ಟೆದದ್ದು.
ನೀರ್ಗುಳ್ಳೆ (ವೈಸೈಕಲ್) :  ಮೇಲು ಚರ್ಮದಲ್ಲಿ ದ್ರವ ಸೇರಿ ಅಗುವ ಸಣ್ಣ ಬೊಬ್ಬೆ.  ಅಡ್ಡಳತೆ 1 ರಿಂದ 5 ಮಿಮೀ.
ಬೊಬ್ಬೆ (ಪಸ್ಟ್ಯೂಲ್) :  5 ಮಿಮೀ. ಗೂ ದೊಡ್ಡದಾದ ಅಡ್ಡಳತೆಯಿರುವ ನೀರ್ಗುಳ್ಳೆ ಇದರಲ್ಲಿ ರಕ್ತವಸಿಕೆ ಕೀವು ರಕ್ತ ತುಂಬಿರಬಹುದು.  
ತುರಚಿ ದದ್ದು (ವೀಲ್) :  ಒಳಚರ್ಮದಲ್ಲಿ ಲೋಮನಾಳಗಳಿಂದ ಹೊರಬಂದ ರಕ್ತವಸಿಕೆಯಿಂದಾದ ಚರ್ಮದ ಉಬ್ಬರ.
ಹಗುರು (ಡ್ಯಾಂಡ್ರಫ್, ಸ್ಕೇಲ್) :  ಮೇಲುಚರ್ಮದ ಜೀವಕಣಗಳು ಕ್ರಮಗತವಾಗಿ ಶುಷ್ಕಗೊಂಡು ಅಗೋಚರವಾಗಿ ಸುಲಿದುಹೋಗದೆ ಒಂದಕ್ಕೊಂದು ಅಂಟಿಕೊಂಡು ಗಮನಕ್ಕೆ ಬರುವಂತೆಯೇ ಹೊಟ್ಟು ಹೊಟ್ಟಾಗಿ ಇಲ್ಲವೇ ಪೊರೆಯಾಗಿ ಉದುರುವುದೇ ಹಗುರ.
ತಟ್ಟೆದದ್ದು (ಪ್ಲಾಕ್, ಫ್ಲೇಕ್ಸ್) :  ಒಣಗಿ ತಟ್ಟೆಯಂತೆ ಚಪ್ಪಟೆಯಾದ ಹದಗೆಟ್ಟ ಚರ್ಮ, ಅಥವಾ ಲೋಳಿಪೊರೆಯ ತುಣುಕು.
ಸೀಳು ಗೆರೆ, ಕುಳಿ :  ವಕ್ರವಾದ ಗೆರೆಯ ಮೇಲುಚರ್ಮದ ಉಬ್ಬರ ಉಬ್ಬುಗಳ ನಡುವೆ ಸೀಳುಗೆರೆಗಳೇ ಪ್ರಮುಖ.  ಕಕ್ಕಿ ಅದಾಗ ಮಾತ್ರ ಇವು ಕಾಣುತ್ತವೆ.
ಕರಿದಲೆ (ಬ್ಲ್ಯಾಕ್ ಹೆಡ್) :  ಪದರಗಟ್ಟಿದ ಚರ್ಮದ ಹೊರಕಣಗಳೂ ಮೈಜಿಡ್ಡೂ ಸೇರಿ ರೋಮಬುಡದಲ್ಲಿರುವ ಮೈಜಿಡ್ಡಿನ ಗ್ರಂಥಿಯ ಕಂಡಿಗೆ ಹೊಕ್ಕು ಅದನ್ನು ಸಣ್ಣ ಬಿರಟೆಯಂತೆ ಮುಚ್ಚಿಕೊಳ್ಳುತ್ತವೆ.  ಬಿರಟೆಯ ಬಣ್ಣ ಸಾಮಾನ್ಯವಾಗಿ ಕಪ್ಪು ಅಗಿರುವುದರಿಂದ  ಈ ಹೆಸರಿದೆ.  ಮೊಡವೆ (ವೆ) ಪರ್ಯಾಯನಾಮ.
ಬಿರುಕು (ಫಿಷರ್) :  ಮೇಲುಚರ್ಮದ ಒಳಗೆ ಅಳವಾಗಿ ಇರುವ ಸೀಳು ನಿಜ ಚರ್ಮವನ್ನೂ ಅವರಿಸಿರುವಿಕೆ.  ಸಾಮಾನ್ಯವಾಗಿ ಕಾಲಿನ ಹಿಮ್ಮಡಿಯಲ್ಲಿ ಕಾಣಬರುತ್ತದೆ.
ಗಾಯ (ಅಲ್ಸರ್) :  ಮೇಲುಚರ್ಮದ ಜೊತೆ ಕೆಳಗಿನ ನಿಜಚರ್ಮವೂ ಸೇರಿದಂತೆ ನಾಶವಾಗುವುದರಿಂದ ಅಗುವ ಅಂಗಾಯ.
ಕಲೆಗಟ್ಟು (ಸ್ಕಾರ್) :  ನಾಶವಾದ ನಿಜಚರ್ಮ ಕೂಡಿಸುವ ಊತಕದ  ಎಳೆಗಳಿಂದ ಒಂದುಗೂಡಿಸಿರುವ ಮಾಯ್ದ (ಮಾಗಿದ) ಗಾಯದ ಅವಶೇಷ.
ಹೆಪ್ಪುಚಕ್ಕೆ (ಸ್ಕ್ಯಾಬ್ ಕ್ರಸ್ಟ್) :  ಚರ್ಮದಿಂದ ಸ್ರವಿಸಿದ ರಸಿಕೆ ಹೆಪ್ಪುಗಟ್ಟಿರುವುದು.

ಇವನ್ನೂ ನೋಡಿ
ಕಜ್ಜಿ

ಉಲ್ಲೇಖಗಳು

ರೋಗಗಳು
ವಿಭೀಷಣ

ವಿಭೀಷಣ ಪೌರಾಣಿಕ ಮಹಾಕಾವ್ಯ ರಾಮಾಯಣದಲ್ಲಿ ಲಂಕೆಯ ರಾಜನಾಗಿದ್ದನು. ಅವನು ಲಂಕೆಯ ರಾಕ್ಷಸ ರಾಜ ರಾವಣನ ಕಿರಿಯ ಸಹೋದರ. ರಾಕ್ಷಸನಾದರೂ, ವಿಭೀಷಣನು ಉದಾತ್ತ ಗುಣದವನಾಗಿದ್ದನು ಮತ್ತು ಸೀತೆಯನ್ನು ಅಪಹರಿಸಿದ್ದ ರಾವಣನಿಗೆ ಅವಳನ್ನು ಅವಳ ಪತಿ ರಾಮನಿಗೆ ಕ್ರಮಬದ್ಧ ರೀತಿಯಲ್ಲಿ ಮತ್ತು ಕೂಡಲೇ ಹಿಂತಿರುಗಿಸುವಂತೆ ಸಲಹೆ ನೀಡಿದನು. ಅವನ ಸಹೋದರ ಅವನ ಸಲಹೆಯನ್ನು ಕೇಳದಿದ್ದಾಗ, ವಿಭೀಷಣನು ರಾಮನ ಸೈನ್ಯವನ್ನು ಸೇರಿದನು. ನಂತರ, ರಾಮನು ರಾವಣನನ್ನು ಪರಾಭವಗೊಳಿಸಿದ ಮೇಲೆ, ರಾಮನು ವಿಭೀಷಣನನ್ನು ಲಂಕೆಯ ರಾಜನನ್ನಾಗಿ ಮಾಡಿದನು.

ವಿಭೀಷಣನು ಸಾತ್ವಿಕ ಮನಸ್ಸು ಮತ್ತು ಹೃದಯ ಹೊಂದಿದ್ದನು. ಬಾಲ್ಯದಿಂದಲೇ, ಅವನು ತನ್ನ ಎಲ್ಲ ಸಮಯವನ್ನು ದೇವರ ಧ್ಯಾನದಲ್ಲಿ ತೊಡಗಿಸುತ್ತಿದ್ದನು. ಅಂತಿಮವಾಗಿ, ಬ್ರಹ್ಮನು ಪ್ರತ್ಯಕ್ಷವಾಗಿ ಅವನಿಗೆ ಬೇಕಾದ ಯಾವುದೇ ವರವನ್ನು ನೀಡಲು ಒಪ್ಪಿದನು. ತನಗೆ ಕೇವಲ ಭಗವಂತನ ಚರಣಕಮಲದಲ್ಲಿ ಮನಸ್ಸು ಸ್ಥಿರವಾಗಬೇಕು ಎಂದು ವಿಭೀಷಣನು ಹೇಳಿದನು. ತನಗೆ ಎಲ್ಲ ಕಾಲದಲ್ಲೂ ಭಗವಂತನ ಚರಣದಲ್ಲಿ ಇರುವಂಥ ಶಕ್ತಿ ನೀಡಬೇಕು ಮತ್ತು ವಿಷ್ಣುವಿನ ದರ್ಶನ ಸಿಗಬೇಕು ಎಂದು ಅವನು ಪ್ರಾರ್ಥಿಸಿದನು. ಈ ಪ್ರಾರ್ಥನೆ ನೆರವೇರಿತು ಮತ್ತು ಅವನು ತನ್ನ ಎಲ್ಲ ಸಂಪತ್ತು ಮತ್ತು ಕುಟುಂಬವನ್ನು ತ್ಯಜಿಸಲು ಸಮರ್ಥನಾದನು ಮತ್ತು ಅವತಾರನಾದ ರಾಮನನ್ನು ಸೇರಿದನು.

ರಾಮಾಯಣದ ಪಾತ್ರಗಳು
ಲಿಟ್ಮಸ್

ಲಿಟ್ಮಸ್ ಎನ್ನುವುದು ಕಲ್ಲುಹೂವು(ಲೈಕೆನ್)ಗಳಿಂದ ತೆಗೆಯಲ್ಪಟ್ಟ ವಿವಿಧ ಬಣ್ಣದ್ರವ್ಯಗಳ ಮಿಶ್ರಣ. ಇದು ನೀರಿನಲ್ಲಿ ಕರಗುವಂತದ್ದಾಗಿದೆ. ಇದನ್ನು ಸೋಸುಕ ಕಾಗದದಲ್ಲಿ ಹೀರಿಕೊಳ್ಳುವಂತೆ ಮಾಡಿ ಅದನ್ನು pH ಸೂಚಕವನ್ನಾಗಿ ಉಪಯೋಗಿಸುವ ವಿಧಾನವು ಹಿಂದಿನಕಾಲದಿಂದ ಬಳಕೆಯಲ್ಲಿದೆ. ಇದು ವಸ್ತುವಿನ ಆಮ್ಲೀಯತೆಯನ್ನು ಪರೀಕ್ಷಿಸಲು ಬಳಸಲಾಗುತ್ತದೆ.

ಇತಿಹಾಸ
ಇದು ಕ್ರಿ.ಶ. ೧೩೦೦ರಲ್ಲಿ ಮೊದಲ ಬಾರಿಗೆ ಸ್ಪಾನಿಶ್ ರಸಜ್ಞ 'ಅಮಾಲ್ಡಸ್ ಡಿ ವಿಲ್ಲಾ ನೋವಾ'ರಿಂದ ಬಳಸಲ್ಪಟ್ಟಿತು. ಹದಿನಾರನೇ ಶತಮಾನದ ನಂತರ, ನೀಲಿ ಬಣ್ಣವನ್ನು ವಿಶೇಷವಾಗಿ ನೆದರ್ಲ್ಯಾಂಡ್ ಪ್ರದೇಶದಲ್ಲಿನ ಕಲ್ಲುಹೂವುಗಳಿಂದ ತೆಗೆದುಕೊಳ್ಳಲಾಗುತ್ತದೆ

ನೈಸರ್ಗಿಕ ಮೂಲಗಳು
ಅನೇಕ ರೀತಿಯ ಲೈಕೆನ್ ಗಳಲ್ಲಿ ಲಿಟ್ಮಸ್ ಸಿಗುತ್ತದೆ. ಬಣ್ಣಗಳನ್ನು ತೆಗೆಯಲ್ಪಡುವ ಅಂತಹ ಲೈಕೆನ್ ತಳಿಗಳೆಂದರೆ  Roccella tinctoria (ದಕ್ಷಿಣ ಅಮೆರಿಕಾ), Roccella fuciformis (ಅಂಗೋಲಾ ಮತ್ತು ಮಡಗಾಸ್ಕರ್, Roccella pygmaea (ಅಲ್ಜೀರಿಯಾ), Roccella phycopsis, Lecanora tartarea (ನಾರ್ವೆ, ಸ್ವೀಡನ್), Variolaria dealbata, Ochrolechia parella, Parmotrema tinctorum, ಮತ್ತು Parmelia. ಸದ್ಯದ ಪ್ರಮುಖ ಮೂಲಗಳು Roccella montagnei (ಮೊಝಾಂಬಿಕ್) ಮತ್ತು Dendrographa leucophoea (ಕ್ಯಾಲಿಫೋರ್ನಿಯ)

ರಾಸಾಯನಿಕ ವಿವರ
ಲಿಟ್ಮಸ್ ಮಿಶ್ರಣವು ಹತ್ತರಿಂದ ಹದಿನೈದು ಬಗೆಯ ಬಣ್ಣದ್ರವ್ಯಗಳನ್ನು ಹೊಂದಿದ್ದು ಇದರ CAS ಸಂಖ್ಯೆ 1393-92-6. ಇದರಲ್ಲಿನ ಬಹುಪಾಲು ಅದರಂತದ್ದೇ ಆದ ಸಂಬಂಧಿತ ಮಿಶ್ರಣ ಆರ್ಸೆನ್ ತರದ್ದಾಗಿರುತ್ತದೆ. ಆದರೆ ಪ್ರಮಾಣ ವಿಭಿನ್ನವಾಗಿರುತ್ತದೆ. ಲಿಟ್ಮಸ್‍ನ ಮುಖ್ಯ ಪದಾರ್ಥದ ದ್ರವ್ಯರಾಶಿ ೩೩೦೦ ಆಗಿರುತ್ತದೆ . ಲಿಟ್ಮಸ್ ನಲ್ಲಿ ಕೆಲವು ನಿರ್ದಿಷ್ಟ ಹೆಸರುಗಳನ್ನು ಹೊಂದಿದ ಕೆಲವು ವಿಭಾಗಗಳಿವೆ. ಅವುಗಳಲ್ಲಿ ಕೆಲವೆಂದರೆ erythrolitmin (ಅಥವಾ erythrolein), azolitmin, spaniolitmin, leucoorcein, and leucazolitmin. Azolitmin. ಇವು ಬಹುತೇಕ ಲಿಟ್ಮಸ್‍ನ ಪರಿಣಾಮಗಳನ್ನೇ ತೋರಿಸುತ್ತವೆ.

ರಾಸಾಯನಿಕ ಕ್ರಿಯೆ
ಕೆಂಪು ಲಿಟ್ಮಸ್ ದುರ್ಬಲ ಡಿಪ್ರೋಟಿಕ್ ಆಮ್ಲವನ್ನು ಹೊಂದಿರುತ್ತದೆ. ಇದನ್ನು ಒಂದು ಪ್ರತ್ಯಾಮ್ಲ ವಸ್ತುವಿಗೆ ತೆರೆದಿಟ್ಟಾಗ, ಜಲಜನಕದ ಅಯಾನುಗಳು ಪ್ರತ್ಯಾಮ್ಲದೊಂದಿಗೆ ಪ್ರತಿಕ್ರಿಯಿಸುತ್ತವೆ. ಲಿಟ್ಮಸ್ಸಿನ ಆಮ್ಲದಿಂದ ಉತ್ಪತ್ತಿಯಾದ ಪ್ರತ್ಯಾಮ್ಲ ಧಾತುವು ನೀಲಿ ಬಣ್ಣ ಹೊಂದಿರುತ್ತದೆ. ಪ್ರತ್ಯಾಮ್ಲ (ಆಲ್ಕಲೈನ್) ದ್ರವದಲ್ಲಿ ಅದ್ದಿದ ಕೆಂಪು ಲಿಟ್ಮಸ್ ಕಾಗದವು ನೀಲಿಯಾಗಲು ಇದೇ ಕಾರಣ.

ಬಳಕೆಗಳು
ಒಂದು ದ್ರವದ ಆಮ್ಲೀಯತೆಯನ್ನು ಪರೀಕ್ಷಿಸುವುದಕ್ಕೆ ಇದು ಪ್ರಮುಖವಾಗಿ ಬಳಕೆಯಾಗುತ್ತದೆ. ನೀರಿನಲ್ಲಿ ಕರಗಬಹುದಾದ ಅನಿಲಗಳ ಆಮ್ಲ ಮತ್ತು ಪ್ರತ್ಯಾಮ್ಲ ಗುಣಗಳನ್ನು ಸಹ ಪರೀಕ್ಷಿಸಬಹುದು. ಅನಿಲವು ನೀರಿನಲ್ಲಿ ಕರಗಿದ ನಂತರ ಲಿಟ್ಮಸ್ ಕಾಗದದ ಬಣ್ಣ ನೀಲಿಯಾಗಬಹುದು. ಉದಾಹರಣೆಗೆ, ನೀರಿನಲ್ಲಿ ಕರಗಿದ ಅಮೋನಿಯ ಅನಿಲವು ಪ್ರತ್ಯಾಮ್ಲ ಗುಣ ಹೊಂದಿದ್ದು ಲಿಟ್ಮಸ್ ಕಾಗದವನ್ನು ನೀಲಿಬಣ್ಣಕ್ಕೆ ತಿರುಗಿಸುತ್ತದೆ.

ಲಿಟ್ಮಸ್  (pH ಸೂಚಕ)
4.5 ⇌ 8.3 
pH 4.5 ಕೆಳಗೆ - ಕೆಂಪು ಬಣ್ಣ 		
pH 8.3 ಮೇಲೆ - ನೀಲಿ ಬಣ್ಣ

ಆಮ್ಲೀಯ ವಾತಾವರಣದಲ್ಲಿ ನೀಲಿ ಬಣ್ಣದ ಲಿಟ್ಮಸ್ ಕಾಗದವು ಕೆಂಪಾಗಿಯೂ, ಪ್ರತ್ಯಾಮ್ಲೀಯ ವಾತಾವರಣದಲ್ಲಿ ಕೆಂಪು ಲಿಟ್ಮಸ್ ಕಾಗದವು ನೀಲಿ ಬಣ್ಣದ್ದಾಗಿಯೂ ಬದಲಾಗುತ್ತದೆ. ಈ ಬಣ್ಣ ಬದಲಾವಣೆಯು pH ಶ್ರೇಣಿ  25 °C (77 °F) ತಾಪಮಾನದಲ್ಲಿ ೪.೫ - ೮.೩ ಪರಿಮಿತಿಗಳೊಳಗಿರುತ್ತದೆ. ತಟಸ್ಥ ಲಿಟ್ಮಸ್ ಕಾಗದದ ಬಣ್ಣ ನೇರಳೆಯಾಗಿರುತ್ತದೆ. ಲಿಟ್ಮಸ್ ಅನ್ನು  ನೀರಿನಲ್ಲಿ ದ್ರವರೂಪವಾಗಿಯೂ ಪರಿವರ್ತಿಸಿಕೊಂಡು ಇದೇ ಕೆಲಸಕ್ಕೆ ಬಳಸಿಕೊಳ್ಳಬಹುದು.

ಆಮ್ಲ-ಪ್ರತ್ಯಾಮ್ಲದ ರಾಸಾಯನಿಕ ಕ್ರಿಯೆಯ ಹೊರತಾಗಿಯೂ ಇತರ ಕ್ರಿಯೆಗಳೂ ಕೂಡ ಲಿಟ್ಮಸ್ಸಿನಲ್ಲಿ ಬಣ್ಣ ಬದಲಾವಣೆಗೆ ಕಾರಣವಾಗಬಲ್ಲವು. ಉದಾಹರಣೆಗೆ ಕ್ಲೋರಿನ್ ಅನಿಲವು ನೀಲಿ ಲಿಟ್ಮಸ್ ಕಾಗದವನ್ನು ಬಿಳಿಯಾಗಿಸುತ್ತದೆ. ಇದು ಬ್ಲೀಚಿಂಗ್ ಪ್ರಕ್ರಿಯೆಯಾಗಿದ್ದು ಹೈಪೊಕ್ಲೋರೈಟ್ ಅನಿಲವು ಕಾರಣ. ಇದರಲ್ಲಿ ಲಿಟ್ಮಸ್ ಕಾಗದವು ಸೂಚಕದ ಪಾತ್ರವಹಿಸುವುದಿಲ್ಲ ಮತ್ತು ಈ ಕ್ರಿಯೆಯು ಪೂರ್ವಸ್ಥಿತಿಗೆ ತರಬಲ್ಲದಂತದ್ದಲ್ಲ.

ಉಲ್ಲೇಖಗಳು

ಹೊರಕೊಂಡಿಗಳು
ಲಿಟ್ಮಸ್ ಕಾಗದದೊಂದಿಗೆ ಆಮ್ಲ ಮತ್ತು ಪ್ರತ್ಯಾಮ್ಲಗಳ ವರ್ತನೆ, Karnataka Open Educational Resources

ರಸಾಯನಶಾಸ್ತ್ರ
ವಿಓಎಲ್‌ಟಿಇ

ವಿಓಎಲ್‌ಟಿಇ ಎಂದರೆ ಮೊಬೈಲ್ ಫೋನ್ ಮತ್ತು ಇತರೆ ಸಂಪರ್ಕ ಸಾಧನಗಳ ನಡುವೆ ಅತಿ ವೇಗದಲ್ಲಿ ಮಾಹಿತಿಯ ರವಾನೆಯ ಒಂದು ಶಿಷ್ಟತೆ. ಇದನ್ನು ಪಿಆರ್‍ಡಿ ಐಆರ್ ೯೨ ಶಿಷ್ಟತೆಯಲ್ಲಿ ವಿವರಿಸಲಾಗಿದೆ. ಇದು Voice over Long Term Evolution (VoLTE ) ಎಂಬುದರ ಹ್ರಸ್ವ ರೂಪ. ಇದು ಬಹುಮಟ್ಟಿಗೆ ವಿಓಐಪಿಗೆ (VOIP = Voice Over Internet Protocol) ಸಮೀಪವಾಗಿದೆ. ಇದನ್ನು ಬಳಸಿ ಮಾಹಿತಿ ವರ್ಗಾವಣೆ ಮತ್ತು ಧ್ವನಿ ಕರೆಗಳನ್ನು ಮಾಡಬಹುದು. ಈ ಶಿಷ್ಟತೆಯ ಮೂಲಕ ಧ್ವನಿ ಕರೆ ಮಾಡುವಾಗ ಪ್ರತಿ ಕರೆಯೂ ಅಂತರಜಾಲದ ಮೂಲಕವೇ ಆಗುತ್ತದೆ.

ಇತಿಹಾಸ 
ಮೆ ೨೦೧೪ರಲ್ಲಿ ಸಿಂಗಾಪುರದ ಸಿಂಗ್‍ಟೆಲ್ ಕಂಪೆನಿ ಪ್ರಥಮ ಬಾರಿಗೆ ಈ ತಂತ್ರಜ್ಞಾನವನ್ನು ಬಳಸಿತು. ಪ್ರಾರಂಭದಲ್ಲಿ ಸ್ಯಾಮ್‍ಸಂಗ್  ಗ್ಯಾಲಕ್ಸಿ ನೋಟ್ ೩ ಫೊನ್‍ಗಳಲ್ಲಿ ಮಾತ್ರ ಈ ಸೌಲಭ್ಯ ಲಭ್ಯವಿತ್ತು. ನಂತರ ಇತರೆ ಫೋನ್‍ಗಳಿಗೂ ಅದನ್ನು ವಿಸ್ತರಿಸಲಾಯಿತು. ೨೦೧೪, ೨೦೧೫ ಮತ್ತು ೨೦೧೬ರಲ್ಲಿ ಪ್ರಪಂಚದ ಬೇರೆ ಬೇರೆ ದೇಶಗಳಲ್ಲಿ ಈ ಶಿಷ್ಟತೆಯನ್ನು ಬಳಸಲಾಯಿತು ಮತ್ತು ದೂರಸಂಪರ್ಕ ಸೇವೆ ನೀಡುವ ಹಲವು ಕಂಪೆನಿಗಳು ಈ ಸೌಲಭ್ಯವನ್ನು ನೀಡತೊಡಗಿದವು.

ಭಾರತ ದೇಶದಲ್ಲಿ ೨೦೧೬ರಲ್ಲಿ ರಿಲಯನ್ಸ್ ಕಂಪೆನಿ ಜಿಯೊ ಹೆಸರಿನಲ್ಲಿ ಈ ಶಿಷ್ಟತೆಯ ಸಂಪರ್ಕ ಸೇವೆಯನ್ನು ಪ್ರಾರಂಭಿಸಿತು.

ಕೆಲಸ ಮಾಡುವ ವಿಧಾನ 
ಮೊಬೈಲ್ ಸಂಪರ್ಕದಲ್ಲಿ ಮಾಹಿತಿಯ ವರ್ಗಾವಣೆಗೆ ೨ಜಿ,೩ಜಿ ಮತ್ತು ೪ಜಿ ಎಂಬ ಶಿಷ್ಟತೆಗಳಿವೆ. ಇವುಗಳಲ್ಲಿ ೪ಜಿ ಎಂಬುದಕ್ಕೆ ಎಲ್‍ಟಿಇ ಎಂಬ ಹೆಸರಿದೆ. ಇದು  Long Term Evolution ಎಂಬುದರ ಹ್ರಸ್ವ ರೂಪ. ೨ಜಿ, ೩ಜಿ ಮತ್ತು ೪ಜಿ ಶಿಷ್ಟತೆಯನ್ನು ಬಳಸುವ ಫೋನ್‍ಗಳಲ್ಲಿ ಧ್ವನಿ (voice) ಮತ್ತು ಮಾಹಿತಿ (data) ರವಾನೆ ಪ್ರತ್ಯೇಕವಾಗಿರುತ್ತವೆ. ಅಂದರೆ ಮಾಹಿತಿ ರವಾನೆಯ ಸೌಲಭ್ಯವಿಲ್ಲದಿದ್ದರೂ ಧ್ವನಿ ಕರೆ ಮಾಡಬಹುದು. ೪ಜಿ ಎಲ್‍ಟಿಇ ಮೇಲೆ ಧ್ವನಿ ಕರೆಯನ್ನು ಮಾಡಿದರೆ ಅದು ವಿಓಎಲ್‍ಟಿಇ ಆಗುತ್ತದೆ. ಅಂದರೆ ಎಲ್‍ಟಿಇ ಮೇಲೆ ಧ್ವನಿ ಅರ್ಥಾತ್ ವಾಯ್ಸ್ ಓವರ್ ಎಲ್‍ಟಿಇ. ಈ ವಿಧಾನದಲ್ಲಿ ಮಾಹಿತಿ ಪ್ರವಾಹ ಇಲ್ಲದಿದ್ದಲ್ಲಿ ಧ್ವನಿ ಕರೆ ಆಗುವುದಿಲ್ಲ. ಅಂತರಜಾಲದ ಮೂಲಕ ಕರೆ ಮಾಡುವ ಇನ್ನೊಂದು ವಿಧಾನ ವಿಓಐಪಿಗೆ ಇದು ಸಾಮ್ಯವಾಗಿದೆ. ಈ ರೀತಿ ಮಾಡುವ ಕರೆಯ ಗುಣಮಟ್ಟ ತುಂಬ ಉತ್ತಮವಾಗಿರುತ್ತದೆ. ವಿಓಎಲ್‌ಟಿಇ ಮೂಲಕ ಕರೆ ಅಥವಾ ವಿಡಿಯೊ ಕರೆ ಮಾಡುವುದೂ ಅಂತರಜಾಲದ ಮೂಲಕವೇ. ಒಂದು ವಿಓಎಲ್‌ಟಿಇ ಫೋನಿನಿಂದ ಇನ್ನೊಂದು ವಿಓಎಲ್‌ಟಿಇ ಫೋನಿಗೆ ಅಥವಾ ಮಾಮೂಲಿ ಫೋನಿಗೆ ಕರೆ ಮಾಡಬಹುದು. ಎರಡು ಬದಿಗಳಲ್ಲೂ ವಿಓಎಲ್‌ಟಿಇ ಇದ್ದಲ್ಲಿ ಕರೆಯ ಗುಣಮಟ್ಟ ಅತ್ಯುತ್ತಮವಾಗಿರುತ್ತದೆ. ಇದಕ್ಕೆ ತಾಂತ್ರಿಕ ಪರಿಭಾಷೆಯಲ್ಲಿ HD ಎಂದರೆ ಹೈಡೆಫಿನಿಶನ್  ಕರೆ ಎನ್ನುತ್ತಾರೆ. ವಿಓಎಲ್‌ಟಿಇ ತಂತ್ರಜ್ಞಾನ ಕರೆಗಳ ಗುಣಮಟ್ಟವನ್ನು ಮಾತ್ರ ಹೆಚ್ಚಿಸುವುದಲ್ಲ. ಅಂತರಜಾಲ ಸಂಪರ್ಕದ ವೇಗವೂ ಉತ್ತಮವಾಗಿರುತ್ತದೆ.

ಉಲ್ಲೇಖ 

ಮಾಹಿತಿ ತಂತ್ರಜ್ಞಾನ
ವಿಜ್ಞಾನ
ಉಡುಪಿಯ ಭೂಗತ ತೈಲ ಖಜಾನೆ

ಉಡುಪಿಯ ಸಮೀಪದ ಪಾದೂರು ಎಂಬಲ್ಲಿ ನೆಲದಾಳದಲ್ಲಿ ಸುರಂಗ ಕೊರೆದು ೨೫ ಲಕ್ಷ ಲೀಟರ್ ಪೆಟ್ರೋಲಿಯಂ ದ್ರವವನ್ನು ಶೇಖರಿಸುವ ಕೆಲಸ ಇದೀಗ (ಜನವರಿ ೨೦೧೭) ಆರಂಭವಾಗಿದೆ. ಯುದ್ಧ ಅಥವಾ ಬೇರಾವುದೇ ಆಪತ್ಕಾಲದಲ್ಲಿ ದೇಶಕ್ಕೆ ಪೆಟ್ರೋಲ್  ಕೊರತೆ ಉಂಟಾದರೆ ಇಂಥ ಖಜಾನೆಯಿಂದ ಕಚ್ಚಾತೈಲವನ್ನು  ಹೊರತೆಗೆದು ಸಂಸ್ಕರಣೆ ಮಾಡಿ ಕೆಲವು ದಿನಗಳ ಕಾಲ ಬಳಸಿಕೊಳ್ಳಬಹುದು ಎಂಬುದು ಈ ಖಜಾನೆಯ ಉದ್ದೇಶ. ಪೆಟ್ರೋಲ್ ಮತ್ತು ಡೀಸೆಲ್ ನಮಗೆ ನಿತ್ಯವೂ ಬೇಕೇಬೇಕಾದ ಅನಿವಾರ್ಯ ವಸ್ತುವಾಗಿದೆ. ಪೆಟ್ರೋಲ್ ಬಂಕ್‍ಗಳು ಒಂದು ದಿನದ ಮಟ್ಟಿಗೆ ಸ್ಥಗಿತವಾದರೂ ಪೇಟೆಪಟ್ಟಣಗಳಲ್ಲಿ ಹಾಹಾಕಾರವೇ ಉಂಟಾಗುತ್ತದೆ. ಜೀವನ ಅಸ್ತವ್ಯಸ್ತವಾಗುತ್ತದೆ. ಶಾಂತಿ, ಸುವ್ಯವಸ್ಥೆಯನ್ನು ಕಾಪಾಡಿಕೊಳ್ಳಬೇಕೆಂದರೆ ಯಾವ ದಿನವೂ ಯಾವ ಪಟ್ಟಣದಲ್ಲೂ ಪೆಟ್ರೋದ್ರವ  ಎಂದೂ ಖಾಲಿಯಾಗದಂತೆ ಕಟ್ಟುನಿಟ್ಟಾದ ಕ್ರಮ ಜಾರಿಯಲ್ಲಿರಬೇಕಾಗುತ್ತದೆ.

ಹಿನ್ನೆಲೆ 
ಭಾರತ ದೇಶದಲ್ಲಿ ಎಲ್ಲರಿಗೂ ಸಾಕಾಗುವಷ್ಟು ತೈಲ ಉತ್ಪಾದನೆ ಆಗುತ್ತಿಲ್ಲ. ನಮ್ಮ ಅಗತ್ಯದ ಶೇಕಡಾ ೭೦ ಭಾಗವನ್ನು ಹೊರ ದೇಶಗಳಿಂದ ಆಮದು ಮಾಡಿಕೊಳ್ಳುತ್ತಿರಬೇಕಾಗುತ್ತದೆ. ಅಕಸ್ಮಾತ್ ವಿದೇಶೀ ಆಮದು ನಿಂತುಹೋದರೆ ಹೆಚ್ಚೆಂದರೆ ಮೂರು ದಿನಗಳ ಕಾಲ ಮಾತ್ರ ಇಂಧನತೈಲವನ್ನು ಪೂರೈಸಬಹುದಾದ ವ್ಯವಸ್ಥೆ ನಮ್ಮಲ್ಲಿತ್ತು. ಅದು ಆಯಾ ಪೆಟ್ರೋಲಿಯಂ ಸಂಸ್ಕರಣಾ ಸ್ಥಾವರಗಳಗಳಲ್ಲಿ ಸಂಗ್ರಹವಾಗಿರುವ ತೈಲ. ನಾಲ್ಕನೆಯ ದಿನ ಅದೂ ಖಾಲಿಯಾದರೆ ದೇಶದ ಸಂಚಾರ ವ್ಯವಸ್ಥೆ ಸ್ಥಗಿತವಾಗುತ್ತದೆ. ಕೆಲವೆಡೆ ವಿದ್ಯುತ್ ಪೂರೈಕೆ ಕೂಡ ಸ್ಥಗಿತವಾಗುತ್ತದೆ. ಒಟ್ಟಾರೆ ಬದುಕೇ ಸ್ಥಗಿತವಾದಂತಾಗುತ್ತದೆ. ಉಡುಪಿ, ಮಂಗಳೂರು ಮತ್ತು ವಿಶಾಖಾಪಟ್ಟಣ ಹೀಗೆ ಮೂರು ಕಡೆ ಭೂಗತ ಖಜಾನೆಯನ್ನು ನಿರ್ಮಿಸಲು ಉದ್ದೇಶಿಸಲಾಗಿದ್ದು, ಉಡುಪಿಯ ಖಜಾನೆಯ ನಿರ್ಮಾಣಕ್ಕೆಂದು ರೂ.೧೬೯೦ ಕೋಟಿ ವೆಚ್ಚ ಮಾಡಲಾಗಿದೆ. ಮಂಗಳೂರು ಬಳಿಯ ಎಮ‍್ಆರ್‍ಪಿಎಲ್ (ಮಂಗಳೂರು ರಿಫೈನರಿ ಅಂಡ್ ಪೆಟ್ರೊಕೆಮಿಕಲ್ಸ್ ಲಿ.) ಆವರಣದಲ್ಲಿ ಕೂಡ ಕಚ್ಚಾತೈಲವನ್ನು ನೆಲದಾಳದ ಗುಹೆಯಲ್ಲಿ ತುಂಬಿಸುವ ವ್ಯವಸ್ಥೆಯಾಗಿದೆ.

ತೈಲಬಾವಿಗಳಿಂದ ಹೊರಕ್ಕೆ ತೆಗೆದ ಕಚ್ಚಾತೈಲವನ್ನು ಹಡಗುಗಳಲ್ಲಿ ತುಂಬಿಸಿ ಅಥವಾ ಕೊಳವೆ ಮಾರ್ಗದ ಮೂಲಕ ಸಂಸ್ಕರಣಾ ಘಟಕಕ್ಕೆ ತಂದು ಅಲ್ಲಿ ದೊಡ್ಡ ಗಾತ್ರದ ಪೀಪಾಯಿಗಳಲ್ಲಿ ತುಂಬಿಸಿ, ಬೇಕಾದಾಗಲೆಲ್ಲ ಅದನ್ನು ಪೆಟ್ರೋಲ್, ಡೀಸೆಲ್, ವಿಮಾನ ಇಂಧನ ಅಥವಾ ಸೀಮೆಎಣ್ಣೆಯನ್ನಾಗಿ ಪರಿವರ್ತಿಸಿ ವಿವಿಧ ನಗರಗಳಿಗೆ ಟ್ಯಾಂಕರ್ ಅಥವಾ ಕೊಳವೆಗಳ ಮೂಲಕ ಸಾಗಿಸುತ್ತಾರೆ. ಯುದ್ಧಕಾಲದಲ್ಲಿ ಸಂಸ್ಕರಣಾ ಘಟಕದ ಮೇಲೆಯೇ ದಾಳಿ ನಡೆಯುವ ಸಂಭವ ಇರುತ್ತದೆ. ಹಾಗಾಗಿ ದಾಳಿಗೆ ತುತ್ತಾಗದ ಹಾಗೆ ನೆಲದೊಳಗಿನ ಗಟ್ಟಿಶಿಲೆಯ ಗುಹೆಗಳನ್ನು ಕೊರೆದು ಅದರಲ್ಲಿ ಕಚ್ಚಾತೈಲವನ್ನು ತುಂಬಿಸಿ ಇಡುವುದು ಆಪತ್ಕಾಲೀನ ಸುರಕ್ಷಾ ಕ್ರಮವೆನಿಸುತ್ತದೆ. ಕಚ್ಚಾತೈಲವನ್ನು ಅಂಥ ಗುಹೆಗಳಿಗೆ ಕೊಳವೆಗಳ ಮೂಲಕ ತುಂಬುತ್ತಾರೆ. ಸುಧಾರಿತ ಎಲ್ಲ ದೇಶಗಳಲ್ಲೂ ಇಂಧನ ಭದ್ರತೆಯ ದೃಷ್ಟಿಯಿಂದ ಇಂಥ ಭೂಗತ ತೈಲನಿಧಿಯನ್ನು ಕಾಪಿಡುವ ವ್ಯವಸ್ಥೆ ಇರುತ್ತದೆ. ಶಿಲೆಯ ಭಿತ್ತಿಗಳ ಮೂಲಕ ತೈಲ ಆಚೀಚೆ ಸೋರಿ ಅಂತರ್ಜಲವನ್ನು ಕಲುಷಿತ ಮಾಡದ ಹಾಗೆ, ಅಥವಾ ತೈಲ ಆವಿಯಾಗದ ಹಾಗೆ, ಅಥವಾ ಗುಹೆಯೊಳಕ್ಕೆ ನೀರು ನುಗ್ಗದ ಹಾಗೆ ಸೂಕ್ತ ವ್ಯವಸ್ಥೆ ಮಾಡಲಾಗುತ್ತದೆ. ಬೇಕೆಂದಾಗ ತೈಲವನ್ನು ಪಂಪ್ ಮಾಡಲು ವಿದ್ಯುತ್ ವ್ಯವಸ್ಥೆ, ಪಂಪ್ ಮಾಡಿದ ತೈಲವನ್ನು ಸಂಸ್ಕರಣಾ ಘಟಕಕ್ಕೆ ಸಾಗಿಸಲೆಂದು ಪ್ರತ್ಯೇಕ ಕೊಳವೆಮಾರ್ಗವನ್ನು ಹಾಕಬೇಕಾಗುತ್ತದೆ. ಪಾದೂರಿನ ತೈಲಗುಹೆಗೆ   ಕೊಳವೆ ಮಾರ್ಗವನ್ನು ಜೋಡಿಸುವ ಹಂತದಲ್ಲಿ ಕುತ್ಯಾರು, ಪಾದೂರು ಕಳತ್ತೂರು ಗ್ರಾಮಸ್ಥರು ತೀವ್ರ ವಿರೋಧ ಮಾಡಿದ್ದರು. ಪರಿಹಾರದ ಮೊತ್ತವನ್ನು ಹೆಚ್ಚಿಸಿದ ನಂತರ ಈ ವಿವಾದಕ್ಕೆ ತೆರೆ ಬಿದ್ದಿದೆ.  

ಭೂಗತ ತೈಲಾಗಾರಗಳ ನಿರ್ಮಾಣ ಮತ್ತು ಉಸ್ತುವಾರಿಗೆಂದೇ ಕೇಂದ್ರ ಸರಕಾರದ ತೈಲ ಮತ್ತು ನೈಸರ್ಗಿಕ ಸಚಿವಾಲಯದ ಅಡಿಯಲ್ಲಿ ಐಎಸ್‍ಪಿಆರ್‍ಎಲ್ (ಇಂಡಿಯನ್ ಸ್ಟ್ರಾಟೆಜಿಕ್ ಪೆಟ್ರೋಲಿಯಂ ರಿಸರ್ವ್ಸ್ ಲಿಮಿಟೆಡ್ -ಭಾರತೀಯ ಆಯಕಟ್ಟಿನ ತೈಲನಿಧಿ ನಿಯಮಿತ) ಹೆಸರಿನ ಕಂಪನಿಯನ್ನು ಆರಂಭಿಸಲಾಗಿದೆ.

ಬಾಹ್ಯ ಸಂಪರ್ಕ 
 ಗೂಗ್ಲ್ ಮ್ಯಾಪ್‍ನಲ್ಲಿ ಪಾದೂರು
 ಚಿತ್ರಗಳು

ಉಲ್ಲೇಖ 

ವಿಜ್ಞಾನ ಸಾಹಿತ್ಯ
ಅಖಾಡಾ

ಅಖಾಡಾ ಭೋಜನ, ವಸತಿ, ಮತ್ತು ತರಬೇತಿಯ ಸೌಲಭ್ಯಗಳಿರುವ ಅಭ್ಯಾಸದ ಸ್ಥಳಕ್ಕೆ ಒಂದು ಭಾರತೀಯ ಶಬ್ದ. ಅದು ಭಾರತೀಯ ಸಮರ ಕಲಾಕಾರರಿಂದ ಬಳಸಲ್ಪಡುವ ತರಬೇತಿ ಹಜಾರ ಅಥವಾ ಧಾರ್ಮಿಕ ಪರಿತ್ಯಾಗಿಗಳಿಗಾಗಿ ಮಠ/ವಿಹಾರವನ್ನು ಸೂಚಿಸಬಹುದು. ದಶನಾಮಿ ಸಂಪ್ರದಾಯದ ವಿಷಯದಲ್ಲಿ, ಈ ಶಬ್ದವು ಒಂದು ತುಕಡಿಯನ್ನು ಸೂಚಿಸುತ್ತದೆ.

ಅಖಾಡಾ ಪದವನ್ನು ಏಕರೂಪದ ವಂಶಾವಳಿಯನ್ನು ಹಂಚಿಕೊಂಡ ಅಥವಾ ಏಕವ್ಯಕ್ತಿ ನಾಯಕತ್ವದ ಅಡಿಯಲ್ಲಿರುವ ಶಾರೀರಿಕ ಸಂಸ್ಥೆ ಅಥವಾ ಅವುಗಳ ಗುಂಪಿನ ಅರ್ಥಕೊಡಲು ಬಳಸಬಹುದು. ಗುರುವಿನ ಮನೆಯಲ್ಲಿ ವಿದ್ಯಾರ್ಥಿಗಳು ವಾಸಿಸಿ ಅಧ್ಯಯನ ಮಾಡುವ ಗುರುಕುಲದಿಂದ ಭಿನ್ನವಾಗಿ, ಅಖಾಡಾದ ಸದಸ್ಯರು ಸಾಂಸಾರಿಕ ಅಥವಾ ಗೃಹಸ್ಥ ಜೀವನ ಜೀವಿಸುವುದಿಲ್ಲ. ಕೆಲವರು ಬ್ರಹ್ಮಚರ್ಯವನ್ನು ಕಟ್ಟುನಿಟ್ಟಾಗಿ ಆಚರಿಸುತ್ತಾರೆ ಮತ್ತು ಇತರರಿಗೆ ಪ್ರಾಪಂಚಿಕ ಜೀವನದ ಸಂಪೂರ್ಣ ಪರಿತ್ಯಾಗದ ಅಗತ್ಯವಿರುತ್ತದೆ. ಉದಾಹರಣೆಗೆ, ಕುಸ್ತಿಪಟುಗಳು ಮೈಥುನದಿಂದ ದೂರವಿರುವ ಮತ್ತು ಸ್ವಲ್ಪವೇ ಪ್ರಾಪಂಚಿಕ ಸ್ವತ್ತನ್ನು ಹೊಂದಿರುವ, ಶುದ್ಧ ಜೀವನ ಜೀವಿಸಬೇಕು ಎಂದು ನಿರೀಕ್ಷಿಸಲಾಗುತ್ತದೆ.

ಈ ಶಬ್ದದ ಪ್ರಾಚೀನ ಬಳಕೆ ಮಹಾಭಾರತದಲ್ಲಿ ಕಂಡುಬರುತ್ತದೆ. ಇದು ರಾಜ್‍ಗೀರ್‍ನಲ್ಲಿನ ಜರಾಸಂಧನ ಅಖಾಡಾವನ್ನು ಉಲ್ಲೇಖಿಸುತ್ತದೆ. ಪರಶುರಾಮ ಮತ್ತು ಅಗಸ್ತ್ಯರಂಥ ಪೌರಾಣಿಕ ವ್ಯಕ್ತಿಗಳನ್ನು ಮುಂಚಿನ ಸಮರ ಅಖಾಡಾದ ಸ್ಥಾಪಕರು ಎಂದು ಗುರುತಿಸಲಾಗುತ್ತದೆ.

ಆಧುನಿಕ ಬಳಕೆಯಲ್ಲಿ, ಅಖಾಡಾ ಹೆಚ್ಚಾಗಿ ಕುಸ್ತಿ ಮೈದಾನವನ್ನು ಸೂಚಿಸುತ್ತದೆ.

ಉಲ್ಲೇಖಗಳು

ಹಿಂದೂ ಚಳುವಳಿಗಳು
ರೂಪಕ

ರೂಪಕ ಎಂದರೆ ದೃಶ್ಯಕಾವ್ಯ ; ನಾವೀಗ ಇದೇ ಅರ್ಥದಲ್ಲಿ ನಾಟಕ ಎಂಬ ಪದ ಬಳಸುತ್ತೇವೆ. ರೂಪಕ ಮತ್ತು  ಉಪರೂಪಕಗಳ  ವಿಷಯ ಭರತನ ಕಾಲದಿಂದಲೂ ರೂಢಿಯಲ್ಲಿದೆ.

ಪ್ರಕಾರಗಳು 
ಭರತ ರೂಪಕಗಳನ್ನು ಹತ್ತು ರೀತಿಯಾಗಿಯೂ ಉಪರೂಪಕಗಳನ್ನು ಹದಿನಾಲ್ಕು ರೀತಿಯಾಗಿಯೂ ವಿಭಾಗಿಸಿದ. ಅವನ ಶಿಷ್ಯ ಕೋಹಲ ರೂಪಕದಲ್ಲಿ 20 ಭೇದಗಳಿವೆಯೆನ್ನುತ್ತಾನೆ. ಶಾರದಾತನಯ ತನ್ನ ಭಾವ ಪ್ರಕಾಶನದ ಪ್ರಕಾರ ರೂಪಕ 10, ಉಪರೂಪಕಗಳು 20 ಎಂದಿದ್ದಾನೆ. ದಶರೂಪದ ಧನಂಜಯನ ಪ್ರಕಾರ ರೂಪಕಗಳು 20. ವಿಶ್ವನಾಥ ಇಪ್ಪತ್ತೆಂಟು ಎನ್ನುತ್ತಾನೆ. ಅಗ್ನಿಪುರಾಣದಲ್ಲಿ 27 ಎಂದಿದೆ. 

ರೂಪಕ ಉಪರೂಪಕವೆಂಬ ಭೇದ ರಸಕ್ಕಿಂತಲೂ ಅವುಗಳ ಪ್ರಯೋಗವನ್ನಾಶ್ರಯಿಸಿದೆ ಎನ್ನುವುದು ಉಚಿತ. 

ಕೋಹಲ  ರೂಪಕಗಳನ್ನು ಮಾರ್ಗ ಮತ್ತು ದೇಶೀ ಎಂದು ವಿಂಗಡಿಸಿದ್ದಾನೆ. ನೃತ್ಯಗೀತೆಗಳು ಗಂಭೀರವಾಗಿದ್ದ ಶಾಸ್ತ್ರೀಯವಾಗಿದ್ದರೆ ಮಾರ್ಗ, ಆಯಾ ದೇಶದ ಪದ್ಧತಿಯಂತೆ ಸ್ವಚ್ಚಂಧವಾಗಿದ್ದರೆ ದೇಶೀ ಎಂದು ಆತನ ತಾತ್ಪರ್ಯವಿರಬಹುದು. ನಾಟಿಕಾ, ಪ್ರಕಟಣಿಕಾ, ಬಾಣಿಕಾ, ಹಾಸಿಕಾ, ಅಯೋಗಿನೀ, ಡಮಿಕಾ, ಕಲೋತ್ಸಾಹವತೀ, ಚಿತ್ರಾ, ಜುಗುಪ್ಸಿತಾ, ಚಿತ್ರಶಾಲಾ ಎಂಬ ಹತ್ತು ಮತ್ತು ಪ್ರಸಿದ್ಧ ನಾಟಕಾದಿ ಹತ್ತು ಒಟ್ಟು ರೂಪಕಗಳು ಇಪ್ಪತ್ತು ಎಂದು ಕೋಹಲನ ಅಭಿಪ್ರಾಯ. ಸಂಗೀತವಾಗಲಿ, ನೃತ್ಯವಾಗಲಿ ಈ ಇಪ್ಪತ್ತರಲಿಲ್ಲ. ದೇಶೀ ರೂಪಕಗಳಾದ ದೊಂಬಿಕಾ, ಭಾಣಕಾ, ಪ್ರಸ್ಥಾನ ಷಿಡ್ಗಕಾ, ಭಾಣಿಕಾ, ಪ್ರೇರಣ, ರಾಮಕ್ರೀಡಾ, ರಾಗಕಾವ್ಯ, ರಾಸಕಾ-ಇವು ರಮ್ಯ ಹಾಗೂ ಭಯಂಕರ ವಸ್ತುವನ್ನುಳ್ಳ ನೃತ್ಯನಾಟಕಗಳು. ದತ್ತಿಲನೂ 16 ರೀತಿ ಸದ್ವಕಗಳನ್ನು ಹೇಳುತ್ತಾನೆ.
 
ಧನಂಜಯ ನ ಪ್ರಕಾರ ದಶರೂಪಕಗಳು ಯಾವುವು, ಅವುಗಳ ವೈಶಿಷ್ಟ್ಯವೇನು ಎಂಬುದನ್ನು ಈ ಕೆಳಗಿನ ಪಟ್ಟಿಯಲ್ಲಿ ತಿಳಿಸಿದೆ.
								

ಸಾಹಿತ್ಯ
ಸಾಹಿತ್ಯ ಪ್ರಕಾರಗಳು
ನಾಟಕ ಸಾಹಿತ್ಯ
ದಾಳ

ದಾಳಗಳು ಹಲವು ಗುರುತಿರುವ ಪಾರ್ಶ್ವ ಮುಖಗಳಲ್ಲಿ ಯಾವುದರ ಮೇಲಾದರೂ ಇಳಿಯುವಂತೆ ವಿನ್ಯಾಸಗೊಳಿಸಲಾದ, ಹಲವುವೇಳೆ ಸರಿಸುಮಾರು ಲಂಬ ಅಕ್ಷದ ಪಟ್ಟಕದಂತಿರುವ ಡೈಸ್. ತುದಿಯ ಮೇಲೆ ಇಳಿಯುವಿಕೆ ಬಹಳ ಅಪರೂಪ ಏಕೆಂದರೆ ಇತರ ಮುಖಗಳಿಗೆ ಹೋಲಿಸಿದರೆ ಅವುಗಳ ಗಾತ್ರ ಸಣ್ಣದಾಗಿದೆ, ದಾಳದ ಎತ್ತರದಲ್ಲಿ ಅಂತರ್ಗತವಾಗಿರುವ ಅಸ್ಥಿರತೆಯಿರುವುದರಿಂದ, ಮತ್ತು ದಾಳವನ್ನು ಎಸೆಯುವುದರ ಬದಲು ಅಕ್ಷದ ಮೇಲೆ ಉರುಳಿಸುವುದರಿಂದ. ಅನೇಕ ದಾಳಗಳು ತುದಿಯ ಮೇಲೆ ಇಳಿಯುವುದನ್ನು ತಪ್ಪಿಸಲು, ತುದಿಗಳಿಗೆ ದುಂಡನೆಯ ಅಥವಾ ಶಿಖರಾಕಾರ ಕೊಟ್ಟು, ಹೆಚ್ಚಿನ ಪರಿಹಾರ ಒದಗಿಸುತ್ತವೆ, ಮತ್ತು ಇದರಿಂದ ಅಂತಹ ಆಗುಹ ಭೌತಿಕವಾಗಿ ಅಸಾಧ್ಯವಾಗುತ್ತದೆ (ಕನಿಷ್ಠಪಕ್ಷ ಚಪ್ಪಟೆ ಭದ್ರ ಮೇಲ್ಮೈ ಮೇಲೆ).

ದಾಳಗಳ ವಿನ್ಯಾಸ ಅನುಕೂಲಗಳು ಬೆಸ ಸಂಖ್ಯೆಯ ಮುಖಗಳಿರುವ ನ್ಯಾಯವಾದ ದಾಳವನ್ನು ತಯಾರಿಸುವುದು ತುಲನಾತ್ಮಕವಾಗಿ ಸುಲಭವಾಗಿರುವುದು, ಮತ್ತು ಉರುಳಿಸಲು ಸುಲಭವಾಗಿರುವುದನ್ನು ಒಳಗೊಂಡಿವೆ.

ಸಿಂಧೂ ಕಣಿವೆ ನಾಗರಿಕತೆ ಪ್ರದೇಶಗಳಲ್ಲಿ ಕ್ರಿ.ಪೂ. ಮೂರನೇ ಸಹಸ್ರಮಾನದಷ್ಟು ಮುಂಚಿನ ದಾಳಗಳು ಸಿಕ್ಕಿವೆ; ಇವು ಚುಕ್ಕೆ ಹಾಗೂ ಉಂಗುರ ಆಕೃತಿಗಳು, ರೇಖೀಯ ಸಾಧನಗಳು, ಮತ್ತು ಸಿಂಧೂ ಕಣಿವೆ ಚಿಹ್ನೆ ಸೇರಿದಂತೆ ವಿವಿಧ ಗುರುತು ಹೊಂದಿವೆ. ಚುಕ್ಕೆ ಮತ್ತು ಉಂಗುರ ಆಕೃತಿಗಳನ್ನು ಈ ದಿನಕ್ಕೂ ಭಾರತದಲ್ಲಿ ದಾಳದ ಮೇಲೆ ಬಳಸಲಾಗುತ್ತಿದೆ, ಮತ್ತು ಮಧ್ಯ ಐರೋಪ್ಯ ದಾಳಗಳಲ್ಲಿ ಪ್ರಬಲವಾಗಿವೆ. ಭಾರತದಲ್ಲಿ, ದಾಳಗಳನ್ನು ಪಗಡೆ ಆಟದಲ್ಲಿ ಬಳಸಲಾಗುತ್ತದೆ; ಮುಖಗಳಲ್ಲಿ ೧-೩-೪-೬ ಅಥವಾ ೧-೨-೫-೬ ಮೌಲ್ಯದ ಗುರುತು ಇರಬಹುದು, ಹೆಚ್ಚು ಹಳೆಯ ಭಾರತೀಯ ದಾಳಗಳಲ್ಲಿ ೧-೨-೩-೪ ಗುರುತುಗಳನ್ನು ಕಾಣಬಹುದು.

ಉಲ್ಲೇಖಗಳು

ಆಟದ ಉಪಕರಣಗಳು
ಅಚ್ಚು (ವಾಹನ)

ಅಚ್ಚು ತಿರುಗುತ್ತಿರುವ ಗಾಲಿ ಅಥವಾ ಗೇರ್‍ಗಾಗಿ ಮಧ್ಯದಲ್ಲಿರುವ ನಡುಕಡ್ಡಿ. ಗಾಲಿಯಿರುವ ವಾಹನಗಳಲ್ಲಿ, ಅಚ್ಚನ್ನು ಗಾಲಿಗಳಿಗೆ ಬೆಸೆಯಬಹುದು, ಇದರಲ್ಲಿ ಅಚ್ಚು ಗಾಲಿಗಳ ಜೊತೆ ತಿರುಗುತ್ತದೆ, ಅಥವಾ ಅಚ್ಚನ್ನು ವಾಹನಕ್ಕೆ ಬೆಸೆಯಬಹುದು, ಇದರಲ್ಲಿ ಗಾಲಿಗಳು ಅಚ್ಚಿನ ಸುತ್ತ ತಿರುಗುತ್ತವೆ. ಮೊದಲನೇ ಸಂದರ್ಭದಲ್ಲಿ, ಅಚ್ಚಿಗೆ ಆಧಾರ ನೀಡುವ ಸೇರಿಕೆ ಬಿಂದುಗಳ ಸ್ಥಳದಲ್ಲಿ ಆಧಾರ ಸಾಧನಗಳು ಅಥವಾ ಒಳಪದರಗಳನ್ನು ಒದಗಿಸಲಾಗುತ್ತದೆ. ಎರಡನೇ ಸಂದರ್ಭದಲ್ಲಿ, ಗಾಲಿ ಅಥವಾ ಗೇರ್‍ಗೆ ಅಚ್ಚಿನ ಸುತ್ತ ತಿರುಗಲು ಆಸ್ಪದನೀಡಲು ಆಧಾರ ಸಾಧನ ಅಥವಾ ಒಳಪದರವು ಗಾಲಿಯಲ್ಲಿನ ಮಧ್ಯದ ಕುಳಿಯ ಒಳಗೆ ಕುಳಿತಿರುತ್ತದೆ. ಕೆಲವೊಮ್ಮೆ, ವಿಶೇಷವಾಗಿ ಸೈಕಲ್‍ಗಳಲ್ಲಿ, ಎರಡನೇ ಪ್ರಕಾರದ ಅಚ್ಚನ್ನು ತಿರುಗು ಅಚ್ಚು ಎಂದು ಸೂಚಿಸಲಾಗುತ್ತದೆ.

ಕಟ್ಟುನಿಟ್ಟಾಗಿ ಹೇಳುವುದಾದರೆ, ಗಾಲಿಯ ಜೊತೆ ತಿರುಗುವ ನಡುಕಡ್ಡಿಯನ್ನು ಅಚ್ಚು ಎಂದು ಕರೆಯಲಾಗುತ್ತದೆ. ಆದರೆ, ಹೆಚ್ಚು ಸಡಿಲ ಬಳಕೆಯಲ್ಲಿ, ಸುತ್ತುವರಿದ ಅಚ್ಚಿನ ನೆಲೆಯನ್ನು ಒಳಗೊಂಡಂತೆ ಇಡೀ ಯಾಂತ್ರಿಕ ಸಮೂಹವನ್ನು ಅಚ್ಚು ಎಂದು ಕರೆಯಲಾಗುತ್ತದೆ.

ಅಚ್ಚುಗಳು ಬಹುತೇಕ ಬಳಕೆಯ ಗಾಲಿಯಿರುವ ವಾಹನಗಳ ಅವಿಭಾಜ್ಯ ಅಂಗವಾಗಿವೆ. ಶಕ್ತಿಯೊದಗಿಸುವ ಅಚ್ಚು ಅಕ್ಷಾಧಾರ ವ್ಯವಸ್ಥೆಯಲ್ಲಿ, ಅಚ್ಚುಗಳು ಚಾಲಕ ತಿರುಗುಬಲವನ್ನು ಗಾಲಿಗೆ ಪ್ರಸರಿಸುವ ಕೆಲಸ ಮಾಡುತ್ತವೆ, ಜೊತೆಗೆ ಗಾಲಿಗಳ ಸ್ಥಾನವನ್ನು ಒಂದಕ್ಕೊಂದಕ್ಕೆ ಮತ್ತು ವಾಹನ ಕಾಯಕ್ಕೆ ಸಾಪೇಕ್ಷವಾಗಿರುವಂತೆ ಸುಸ್ಥಿತಿಯಲ್ಲಿಡುವ ಕೆಲಸ ಕೂಡ. ಈ ವ್ಯವಸ್ಥೆಯಲ್ಲಿ ಅಚ್ಚುಗಳು ವಾಹನ ಮತ್ತು ಯಾವುದೇ ಸರಕಿನ ಭಾರವನ್ನು ಕೂಡ ಹೊರಬೇಕು. ಭಾರೀ ಟ್ರಕ್‍ಗಳು ಮತ್ತು ಕೆಲವು ಇಗ್ಗಾಲಿ ಹಗುರ ಟ್ರಕ್‍ಗಳು ಮತ್ತು ವ್ಯಾನ್‍ಗಳಲ್ಲಿನ ಮುಂದಿರುವ ಕಡ್ಡಿ ಅಚ್ಚಿನಂತಹ ಚಾಲನೆ ಮಾಡದ ಅಚ್ಚು ನಡುಕಡ್ಡಿಯನ್ನು ಹೊಂದಿರುವುದಿಲ್ಲ ಮತ್ತು ಕೇವಲ ಜೋಲಿಕೆ ಹಾಗೂ ವಾಹನ ನಡೆಸುವ ಘಟಕವಾಗಿ ಕೆಲಸ ಮಾಡುತ್ತದೆ.

ವಾಹನ ಭಾಗಗಳು
ಅಕ್ಷಯಪಾತ್ರೆ

ಅಕ್ಷಯಪಾತ್ರೆ ಹಿಂದೂ ಧರ್ಮಶಾಸ್ತ್ರದ ಒಂದು ವಸ್ತು. ಅದು ಸೂರ್ಯನು ಯುಧಿಷ್ಠಿರನಿಗೆ ನೀಡಿದ ಒಂದು ಅದ್ಭುತ ಪಾತ್ರೆಯಾಗಿತ್ತು ಮತ್ತು ಪಾಂಡವರಿಗೆ ಪ್ರತಿದಿನ ಎಂದಿಗೂ ಮುಗಿಯದ ಆಹಾರದ ಸಂಗ್ರಹವನ್ನು ಹಿಡಿಯುತ್ತಿತ್ತು.

ಪಾಂಡವರು ವನವಾಸದಲ್ಲಿದ್ದಾಗ, ಘಟನೆಗಳ ತಿರುವಿನಿಂದ ಚಕಿತಗೊಂಡ ಅನೇಕ ಗಣ್ಯವ್ಯಕ್ತಿಗಳು, ಋಷಿಗಳು, ರಾಜರು ಮತ್ತು ಮಂತ್ರಿಗಳು ಅವರನ್ನು ಭೇಟಿಯಾಗಲು ಬರುತ್ತಿದ್ದರು. ಅವರು ಪಾಂಡವರೊಡನೆ ವಿಷಯಗಳನ್ನು ಚರ್ಚಿಸಲು ಮತ್ತು ತಮ್ಮ ಬೆಂಬಲ ತೋರಿಸಲು ಬರುತ್ತಿದ್ದರು. ಈ ಅನೇಕ ಅತಿಥಿಗಳಿಗೆ ರೂಢಿಗತ ಆದರಾತಿಥ್ಯ ನೀಡುವುದು ದ್ರೌಪದಿಗೆ ಬಹಳ ಕಷ್ಟವೆನಿಸಿತು ಏಕೆಂದರೆ ಪಾಂಡವರು ವನವಾಸದಲ್ಲಿ ನಿರ್ಗತಿಕರಾಗಿದ್ದರು ಮತ್ತು ಅವರಿಗೆ ಏನೂ ಸಿಗುತ್ತಿರಲಿಲ್ಲ.

ಒಂದು ದಿನ, ಕೃಷ್ಣನು ಪಾಂಡವರನ್ನು ಭೇಟಿಯಾಗಲು ತಕ್ಷಣ ಬಂದನು. ಅವನ ಜೊತೆ ಹಲವಾರು ಪುರುಷರ ಎಂದಿನ ಅನುಚರಪಂಕ್ತಿ ಇತ್ತು. ಪಾಂಡವರು ಕೃಷ್ಣನನ್ನು ಸಾಂಪ್ರದಾಯಿಕ ಸಮಾರಂಭದೊಂದಿಗೆ ಬರಮಾಡಿಕೊಂಡರು, ಮತ್ತು ಎಲ್ಲರೂ ಕುಳಿತು ಸಂತೋಷದಿಂದ ಮಾತಾಡಲು ಆರಂಭಿಸಿದರು. ಆದರೆ, ದ್ರೌಪದಿಯು ಕೃಷ್ಣನನ್ನು ಸ್ವಾಗತಿಸಲು ಮನೆಯ ಆಚೆ ಬರಲಿಲ್ಲ. ಬದಲಾಗಿ, ಅವಳು ಅಡುಗೆಮನೆಯಲ್ಲಿ ಕುಳಿತುಕೊಂಡು ಅಳುತ್ತಿದ್ದಳು. ಸ್ವಲ್ಪ ಸಮಯದ ನಂತರ, ಏನೋ ತಪ್ಪಾಗಿದೆ ಎಂದು ಕೃಷ್ಣನು ಗ್ರಹಿಸಿದನು. ಅವನು ನೀರು ಕುಡಿಯಬೇಕೆಂಬ ನೆಪ ಮಾಡಿ ಅಡುಗೆಮನೆಯನ್ನು ಪ್ರವೇಶಿಸಿ ಅವಳೊಡನೆ ಮಾತಾಡಿದನು. ಕಣ್ಣೀರು ಸುರಿಸುತ್ತಾ, ದ್ರೌಪದಿಯು ಕೃಷ್ಣನ ಎದುರು ತಲೆ ತಗ್ಗಿಸಿ ಅವನಿಗೆ ಆ ಬೆಳಿಗ್ಗೆ ಅನ್ನ ಬೇಯಿಸಿದ್ದ ಬರಿದಾದ ಪಾತ್ರೆಯನ್ನು ತೋರಿಸಿ, ಹೇಳಿದಳು "ಕೃಷ್ಣ, ನನ್ನ ಅಡುಗೆಮನೆಯಲ್ಲಿರುವುದು ಇಷ್ಟೇ." ಪಾತ್ರೆ ಬರಿದಾಗಿತ್ತು ಮತ್ತು ಮನೆಯಲ್ಲಿ ಅಕ್ಕಿ ಉಳಿದಿರಲಿಲ್ಲ. ಆದರೆ ಕೃಷ್ಣ ಅವಳಿಗೆ ಹೇಳಿದ: "ಧನ್ಯವಾದಗಳು ಸಹೋದರಿ, ನನಗೆ ಇಷ್ಟೇ ಬೇಕಾಗಿರುವುದು. ಜಾಗರೂಕಳಾಗಿ ನೋಡು." ದ್ರೌಪದಿ ನೋಡಿದಳು, ಮತ್ತು ಅವಳಿಗೆ ಪಾತ್ರೆಯಲ್ಲಿ ಅಂಟಿಕೊಂಡಿದ್ದ ಒಂದು ಅನ್ನದ ಕಾಳು ಕಾಣಿಸಿತು. ಕೃಷ್ಣನು ಹೇಳಿದನು "ದೇವರಿಗೆ ಪ್ರೀತಿ ಮತ್ತು ನಮ್ರತೆಯಿಂದ ಅರ್ಪಿಸಿದ ಅನ್ನದ ಒಂದೇ ಕಾಳು, ಸಂಪೂರ್ಣ ಬ್ರಹ್ಮಾಂಡಕ್ಕೆ ಉಣಿಸಿ ತೃಪ್ತಿಪಡಿಸುವ ಬೀಜವಾಗುತ್ತದೆ." ನಂತರ ಅವನು ಆ ಒಂದು ಅನ್ನದ ಕಾಳನ್ನು ತಿಂದನು, ಮತ್ತು ಆ ಸಮಯಕ್ಕೆ, ಆ ದಿನಕ್ಕೆ, ಸಂಪೂರ್ಣ ಬ್ರಹ್ಮಾಂಡಕ್ಕೆ ಹೊಟ್ಟೆ ತುಂಬಿ ತೃಪ್ತಿಯಾಯಿತು. ಆ ದಿನವನ್ನು ಪ್ರತಿ ವರ್ಷ ಅಕ್ಷಯ ತೃತೀಯಾ ಎಂದು ನೆನಪುಮಾಡಿಕೊಳ್ಳಲಾಗುತ್ತದೆ.

ಉಲ್ಲೇಖಗಳು

ಹಿಂದೂ ಪುರಾಣ
ಹಿಂದೂ ಧರ್ಮ
ಪುರಾಣ
ಹೇಡಿತನ

ಹೇಡಿತನ ಒಂದು ಗುಣಲಕ್ಷಣ ಮತ್ತು ಇದರಲ್ಲಿ ಅಗತ್ಯವಾದ ಸಮಯದಲ್ಲಿ ಸರಿಯಾದದ್ದನ್ನು, ಒಳ್ಳೆಯಾದದ್ದನ್ನು ಮತ್ತು ಇತರರಿಗೆ ಅಥವಾ ತಮಗೇ ಸಹಾಯವಾಗುವಂಥದ್ದನ್ನು ಮಾಡುವುದು ಅಥವಾ ಹೇಳುವುದರ ಬದಲಾಗಿ, ಭಯ ಮತ್ತು ಅತಿಯಾದ ಸ್ವಕಾಳಜಿ ಪ್ರಾಮುಖ್ಯತೆ ಪಡೆಯುತ್ತದೆ. ಇದು ಧೈರ್ಯದ ವಿರುದ್ಧ ಪದ. ಹೇಡಿತನವು ಸವಾಲಿಗೆ ಎದುರಾಗಿ ನಡತೆಯ ವೈಫಲ್ಯವನ್ನು ಸೂಚಿಸುತ್ತದೆ.

ಅನೇಕ ಮಿಲಿಟರಿ ನ್ಯಾಯಸಂಹಿತೆಗಳು ಕಾದಾಟದಲ್ಲಿ ಹೇಡಿತನವನ್ನು ಮರಣದ ಶಿಕ್ಷೆಗೆ ಯೋಗ್ಯವಾದ ಅಪರಾಧವೆಂದು ಪ್ರತಿಬಂಧಿಸುತ್ತವೆ.

ಅನೇಕ ಅಸ್ತಿತ್ವದಲ್ಲಿರುವ ಮತ್ತು ಹಿಂದೆ ಅಸ್ತಿತ್ವದಲ್ಲಿದ್ದ ಸಂಸ್ಕೃತಿಗಳು ಬೇಡುವ ಕಾರ್ಯ ಅಥವಾ ಗುಣಲಕ್ಷಣಕ್ಕೆ ವಿರುದ್ಧವಾಗಿ, ಹೇಡಿತನವು ಅನೇಕ ಸಂಸ್ಕೃತಿಗಳು ಮತ್ತು ಅದರ ಪ್ರತಿನಿಧಿಗಳಿಂದ ದೂಷಿಸಲ್ಪಡುವ ಮತ್ತು ದಂಡಿಸಲ್ಪಡುವ ಒಂದು ನಡತೆಯ ನ್ಯೂನತೆಯೆಂದು ನಿರ್ಧರಿಸಲ್ಪಡುತ್ತದೆ.

ಹೇಡಿತನದ ಕೃತ್ಯಗಳು ದೀರ್ಘಕಾಲದಿಂದ ಮಿಲಿಟರಿ ಕಾನೂನಿನಿಂದ ದಂಡನಾರ್ಹವಾಗಿವೆ. ಶತ್ರುವಿಗೆ ಎದುರಾಗಿ ಪರಿತ್ಯಾಗ ಮತ್ತು ಆದೇಶಗಳ ವಿರುದ್ಧವಾಗಿ ಶತ್ರುವಿಗೆ ಶರಣಾಗುವುದನ್ನು ಒಳಗೊಂಡಂತೆ, ಮಿಲಿಟರಿ ಕಾನೂನು ವಿಶಾಲ ವ್ಯಾಪ್ತಿಯ ಹೇಡಿತನದ ಅಪರಾಧಗಳನ್ನು ವ್ಯಾಖ್ಯಾನಿಸುತ್ತದೆ. ಅಂತಹ ಕೃತ್ಯಗಳಿಗೆ ಶಿಕ್ಷೆ ಸಾಮಾನ್ಯವಾಗಿ ಉಗ್ರವಾಗಿರುತ್ತದೆ, ದೈಹಿಕ ಶಿಕ್ಷೆಯಿಂದ ಹಿಡಿದು ಮರಣದಂಡನೆವರೆಗೆ ಇರುತ್ತದೆ.

ಮಿಲಿಟರಿ ಕಾನೂನು
ಆಯಾಸ

ಆಯಾಸ ನಿಶ್ಶಕ್ತಿಯಿಂದ ಭಿನ್ನವಾಗಿರುವ ಸುಸ್ತಾಗುವಿಕೆಯ ಒಂದು ವ್ಯಕ್ತಿಗತ ಅನಿಸಿಕೆ, ಮತ್ತು ಕ್ರಮೇಣವಾದ ಆರಂಭಿಕ ಹಂತವನ್ನು ಹೊಂದಿರುತ್ತದೆ. ನಿಶ್ಶಕ್ತಿಗೆ ಭಿನ್ನವಾಗಿ, ಆಯಾಸವನ್ನು ವಿಶ್ರಾಂತಿಯ ಅವಧಿಗಳಿಂದ ಕಡಿಮೆಮಾಡಬಹುದು. ಆಯಾಸವು ಶಾರೀರಿಕ ಅಥವಾ ಮಾನಸಿಕ ಕಾರಣಗಳನ್ನು ಹೊಂದಿರಬಹುದು. ಶಾರೀರಿಕ ಆಯಾಸವು ಒಂದು ಸ್ನಾಯುವಿನ ಅತ್ಯುತ್ತಮ ಶಾರೀರಿಕ ಸಾಮರ್ಥ್ಯವನ್ನು ಮುಂದುವರಿಸುವ ತುಸುಹೊತ್ತಿನ ಅಸಮರ್ಥತೆ, ಮತ್ತು ಇದು ಬಿರುಸಿನ ದೈಹಿಕ ವ್ಯಾಯಾಮದಿಂದ ಹೆಚ್ಚು ಉಗ್ರವಾಗುತ್ತದೆ. ಮಾನಸಿಕ ಆಯಾಸವು ಅರಿವಿನ ಚಟುವಟಿಕೆಯ ದೀರ್ಘಕಾಲದ ಅವಧಿಗಳ ಪರಿಣಾಮವಾಗಿ ಗರಿಷ್ಠ ಅರಿವಿನ ಸಾಮರ್ಥ್ಯದಲ್ಲಿ ತುಸುಹೊತ್ತಿನ ಇಳಿತ. ಇದು ಮಂಪರು, ಆಲಸ್ಯ, ಅಥವಾ ನಿರ್ದೇಶಿತ ಗಮನದ ಆಯಾಸವಾಗಿ ವ್ಯಕ್ತಗೊಳ್ಳಬಹುದು.

ವೈದ್ಯಕೀಯವಾಗಿ, ಆಯಾಸವು ಒಂದು ಅನಿರ್ದಿಷ್ಟ ಲಕ್ಷಣ, ಅಂದರೆ ಅದಕ್ಕೆ ಅನೇಕ ಸಂಭವನೀಯ ಕಾರಣಗಳಿವೆ ಮತ್ತು ಅನೇಕ ವಿಭಿನ್ನ ಸ್ಥಿತಿಗಳ ಜೊತೆಗಿರುತ್ತದೆ. ಆಯಾಸವನ್ನು ಚಿಹ್ನೆಯ ಬದಲಾಗಿ ಒಂದು ಲಕ್ಷಣವೆಂದು ಪರಿಗಣಿಸಲಾಗುತ್ತದೆ ಏಕೆಂದರೆ, ಇದು ಇತರರು ಗಮನಿಸಬಹುದಾದ ವಸ್ತುನಿಷ್ಠ ಅನಿಸಿಕೆಯ ಬದಲಾಗಿ ರೋಗಿಯು ವರದಿ ಮಾಡಿದ ಒಂದು ವ್ಯಕ್ತಿಗತ ಅನಿಸಿಕೆ. ಆಯಾಸ ಮತ್ತು 'ಆಯಾಸದ ಅನಿಸಿಕೆ'ಗಳನ್ನು ಹಲವುವೇಳೆ ತಪ್ಪಾಗಿ ಗೊಂದಲಮಾಡಿಕೊಳ್ಳಲಾಗುತ್ತದೆ.

ಉಲ್ಲೇಖಗಳು

ಅನಿಸಿಕೆಗಳು
ಕಂದಕ

ಕಂದಕವು ಸಾಮಾನ್ಯವಾಗಿ (ಹೆಚ್ಚು ಅಗಲದ ಕಮರಿ ಅಥವಾ ಅಗಳಿಗೆ ವಿರುದ್ಧವಾಗಿ) ಅಗಲಕ್ಕಿಂತ ಹೆಚ್ಚು ಆಳವಾಗಿರುವ, ಅದರ ಉದ್ದಕ್ಕೆ ಹೋಲಿಸಿದರೆ ಕಿರಿದಾದ ನೆಲದಲ್ಲಿನ ಒಂದು ಬಗೆಯ ಅಗೆಯುವಿಕೆ ಅಥವಾ ತಗ್ಗು.

ಭೂವಿಜ್ಞಾನದಲ್ಲಿ, ಕಂದಕಗಳು ನದಿಗಳಿಂದ ಭೂಸವೆತದ ಪರಿಣಾಮವಾಗಿ ಅಥವಾ ಭೂಮಿಯ ಹೊರಪದರಗಳ ಭೂವೈಜ್ಞಾನಿಕ ಚಲನೆಯಿಂದ ಸೃಷ್ಟಿಯಾಗುತ್ತವೆ. ನಾಗರಿಕ ಶಿಲ್ಪವಿಜ್ಞಾನ ಕ್ಷೇತ್ರದಲ್ಲಿ, ಕಂದಕಗಳನ್ನು ಹಲವುವೇಳೆ ನೆಲದಡಿಯ ಆಧಾರರಚನೆ ಅಥವಾ ಸೌಲಭ್ಯಗಳನ್ನು (ಉದಾ. ಅನಿಲ ಕೊಳವೆ, ನೀರು ಕೊಳವೆ, ದೂರವಾಣಿ ಮಾರ್ಗ) ಸ್ಥಾಪಿಸಲು, ಅಥವಾ ನಂತರ ಈ ಸ್ಥಾಪನೆಗಳನ್ನು ಸಮೀಪಿಸಲು ಸೃಷ್ಟಿಸಲಾಗುತ್ತದೆ. ಕಂದಕಗಳನ್ನು ಹಲವುವೇಳೆ ಮಿಲಿಟರಿ ರಕ್ಷಣಾತ್ಮಕ ಉದ್ದೇಶಗಳಿಗಾಗಿಯೂ ತೋಡಲಾಗಿದೆ. ಪುರಾತತ್ವ ಶಾಸ್ತ್ರದಲ್ಲಿ, "ಕಂದಕ ವಿಧಾನ"ವನ್ನು ಪ್ರಾಚೀನ ಅವಶೇಷಗಳನ್ನು ಹುಡುಕಲು ಮತ್ತು ಉತ್ಖನನ ಮಾಡಲು ಅಥವಾ ಗೋಡು ವಸ್ತುವಿನ ಸ್ತರಗಳೊಳಗೆ ಅಗೆಯಲು ಬಳಸಲಾಗುತ್ತದೆ.

ಉಲ್ಲೇಖಗಳು

ಶಿಲ್ಪವಿಜ್ಞಾನ
ಅಗರು

ಅಗುರು ಇಲ್ಲಿ ಪುನರ್ನಿರ್ದೇಶಿಸುತ್ತದೆ. ಸುಗಂಧ ಲೇಖನಕ್ಕಾಗಿ ಇಲ್ಲಿ ನೋಡಿ.

ಅಗರು ಅಗ್ಯಾಲಕ್ ಮರಗಳು (ಆಗ್ನೇಯ ಏಷ್ಯಾಕ್ಕೆ ಸ್ಥಳೀಯವಾದ ದೊಡ್ಡ ನಿತ್ಯಹರಿದ್ವರ್ಣಮರಗಳಾದ ಆಕ್ವಿಲೇರಿಯಾ ಮತ್ತು ಜೈರಿನಾಪ್ಸ್) ಒಂದು ಪ್ರಕಾರದ ಬೂಸಿನಿಂದ ಸೋಂಕಿಗೊಳಗಾದಾಗ ರೂಪಗೊಳ್ಳುವ ಒಂದು ಗಾಢಬಣ್ಣದ ರಾಳಯುಕ್ತ ಚೇಗು. ಸೋಂಕಿಗೆ ಮುಂಚೆ, ಚೇಗು ನಿರ್ಗಂಧವಾಗಿದ್ದು, ತುಲನಾತ್ಮಕವಾಗಿ ತಿಳಿ ಮತ್ತು ಮಸುಕಾದ ಬಣ್ಣಹೊಂದಿರುತ್ತದೆ; ಆದರೆ, ಸೋಂಕು ಬೆಳೆದಂತೆ, ಆಕ್ರಮಣದ ಪ್ರತಿಯಾಗಿ, ಮರವು ಗಾಢಬಣ್ಣದ ಪರಿಮಳಯುಕ್ತ ರಾಳವನ್ನು ಉತ್ಪಾದಿಸುತ್ತದೆ, ಮತ್ತು ಇದರ ಪರಿಣಾಮವಾಗಿ ಚೇಗು ಬಹಳ ದಟ್ಟ, ಗಾಢ, ರಾಳಯುಕ್ತವಾಗಿರುತ್ತದೆ. ಈ ರಾಳಯುಕ್ತ ದಾರು ಅದರ ವಿಶಿಷ್ಟ ಸುವಾಸನೆಗಾಗಿ ಅನೇಕ ಸಂಸ್ಕೃತಿಗಳಲ್ಲಿ ಮಹತ್ವ ಪಡೆದಿದೆ, ಮತ್ತು ಹಾಗಾಗಿ ಧೂಪದ್ರವ್ಯ ಮತ್ತು ಸುಗಂಧ ದ್ರವ್ಯಗಳಿಗಾಗಿ ಬಳಸಲ್ಪಡುತ್ತದೆ.

ಕಾಡು ಸಂಪನ್ಮೂಲದ ಬರಿದಾಗುವಿಕೆ ಅಗರಿನ ತುಲನಾತ್ಮಕ ವಿರಳತೆ ಮತ್ತು ಅಧಿಕ ವೆಚ್ಚದ ಮುಖ್ಯ ಕಾರಣಗಳಲ್ಲಿ ಒಂದು. ೧೯೯೫ರಿಂದ, ಪ್ರಾಥಮಿಕ ಮೂಲವಾದ ಆಕ್ವಿಲೇರಿಯಾ ಮಲ್ಯಾಕ್ಸೆನ್ಸಿಸ್ ಅನ್ನು ಸಂಭಾವ್ಯವಾಗಿ ಅಪಾಯಕ್ಕೊಳಗಾದ ಪ್ರಜಾತಿಗಳ ಪಟ್ಟಿಯಲ್ಲಿ ಇರಿಸಲಾಗಿದೆ. ೨೦೦೪ರಲ್ಲಿ ಎಲ್ಲ ಆಕ್ವಿಲೇರಿಯಾ ಪ್ರಜಾತಿಗಳನ್ನು ಇದರಲ್ಲಿ ಪಟ್ಟಿ ಮಾಡಲಾಯಿತು, ಆದರೆ ಹಲವಾರು ದೇಶಗಳು ಆ ಪಟ್ಟಿಗೆ ಸಂಬಂಧಿಸಿದಂತೆ ಎದ್ದುಕಾಣುವ ಸಂದೇಹಗಳನ್ನು ಹೊಂದಿವೆ.

ಉಲ್ಲೇಖಗಳು

ದಾರು
ಮರಗಳು
ಪ್ರಧಾನಮಂತ್ರಿ ಮುದ್ರಾ ಯೋಜನೆ

ಪ್ರಧಾನಮಂತ್ರಿ ಮುದ್ರಾ ಯೋಜನೆ
ದೇಶದ ಸೂಕ್ಷ್ಮ ವ್ಯವಹಾರ ವ್ಯಾಪಾರ ಘಟಕಗಳ ಅಭಿವೃದ್ಧಿ ಹಾಗು ಅವುಗಳಿಗೆ ಆರ್ಥಿಕ ನೆರವು ನೀಡಲು ಸ್ಥಾಪಿತವಾದ ಕೇಂದ್ರ ಸರ್ಕಾರದ ಅಧೀನ ಸಂಸ್ಥೆ. (Micro Units Development and Refinance Agency-MUDRA). ೨೦೧೬ ನೇ ಇಸವಿಯ ಹಣಕಾಸು ಬಜೆಟ್ ಮಂಡನೆಯ ಸಂದರ್ಭದಲ್ಲಿ ಕೇಂದ್ರ ಹಣಕಾಸು ಸಚಿವರು ಮುದ್ರಾ ಯೋಜನೆಯನ್ನು ಘೋಷಣೆ ಮಾಡಿದರು. ಮುದ್ರಾ ಯೋಜನೆಯ ಮುಖ್ಯ ಉದ್ದೇಶ ಸೂಕ್ಷ್ಮ ಉದ್ದಿಮೆಗಳಿಗೆ ಆರ್ಥಿಕ ಸಹಾಯ ಮಾಡುವ ಮೂಲಕ ಉತ್ತೇಜನ ನೀಡುವುದು. ಇದುವರೆಗೂ ಕೇಂದ್ರ ಸರ್ಕಾರದಿಂದ ಒಂದು ಲಕ್ಷ ಕೋಟಿ ರೂಪಾಯಿಗಳನ್ನು ಮುದ್ರಾ ಯೋಜನೆಯ ಮೂಲಕ ಯೋಗ್ಯ ವ್ಯಕ್ತಿಗಳಿಗೆ ಒದಗಿಸಿಕೊಡಲಾಗಿದೆ. ಪ್ರಧಾನಿ ನರೇಂದ್ರ ಮೋದಿ ಯೋಜನೆಯ ಬಗ್ಗೆ ಸ್ಪಷ್ಟ ನಿಲುವು ಹೊಂದಿದ್ದು ಭಾರತದ ಯುವಜನತೆ ಉದ್ಯೋಗ ಸೃಷ್ಟಿಕರ್ತರಾಗಬೇಕೇ ಹೊರತು ಉದ್ಯೋಗ ಅರಸಿ ಅಲೆಯುವವರಾಗಬಾರದು ಎನ್ನುವ ಧ್ಯೇಯದೊಂದಿಗೆ ಯೋಜನೆ ಆರಂಭಿಸಿದ್ದು, ಯುವಜನತೆ ಇದರ ಸದುಪಯೋಗ ಪಡೆದುಕೊಂಡು ದೇಶದ ಭವಿಷ್ಯವನ್ನು ಇನ್ನು ಎತ್ತರಕ್ಕೆ ಕೊಂಡೊಯ್ಯಬೇಕು ಎಂದು ಕರೆ ನೀಡಿದ್ದಾರೆ.

ಧ್ಯೇಯೋದ್ಧೇಶ 
ಸೂಕ್ಷ್ಮ ಉದ್ದಿಮೆಗಳನ್ನು ಪ್ರೋತ್ಸಾಹಿಸುವ ನಿಟ್ಟಿನಲ್ಲಿ ಆರಂಭವಾಗಿರುವ ಮುದ್ರಾ ಯೋಜನೆಯನ್ನು ಕೊಡುವ ಸಾಲದ ಪ್ರಮಾಣದ ಆಧಾರದ ಮೇಲೆ ಮೂರು ಭಾಗಗಳಾಗಿ ವಿಂಗಡಿಸಲಾಗಿದೆ.

 ಶಿಶು ಸಾಲ ಯೋಜನೆ - ಐವತ್ತು ಸಾವಿರ ರೂಪಾಯಿಗಳವರೆಗೆ ಸಾಲ
 ಕಿಶೋರ ಸಾಲ ಯೋಜನೆ - ಐವತ್ತು ಸಾವಿರ ರೂಪಾಯಿ ಮೇಲ್ಪಟ್ಟು ಹಾಗು ಐದು ಲಕ್ಷಕ್ಕಿಂತ ಕಡಿಮೆ ಸಾಲ
 ತರುಣ ಸಾಲ ಯೋಜನೆ - ಐದು ಲಕ್ಷಕ್ಕೆ ಮೇಲ್ಪಟ್ಟು ಹಾಗು ಹತ್ತು ಲಕ್ಷ ರೂಪಾಯಿಗಳವರೆಗೆ ಸಾಲ

ಯೋಜನೆಯ ಪ್ರಗತಿ 
ಮನಿ ಕಂಟ್ರೋಲ್ ಎಂಬ ವೆಬ್ ತಾಣ ನಡೆಸಿದ ಸಮೀಕ್ಷೆಯ ಪ್ರಕಾರ ಸೆಪ್ಟೆಂಬರ್ ೧, ೨೦೧೫ ರ ವರೆವಿಗೂ ೧೬೫೦೦೦ ಜನರಿಗೆ ಓವರ್ ಡ್ರಾಫ್ಟಿಂಗ್ ಸೌಲಭ್ಯ ಒದಗಿಸಿಕೊಟ್ಟಿದ್ದು ಸರ್ಕಾರವು ಈ ಮೂಲಕ ೧೫೭,೪೦೦,೦೦೦ ಡಾಲರ್(ಬಲ್ಲ ಮೂಲಗಳ ಪ್ರಕಾರ, ಆದರೆ ಸರ್ಕಾರದಿಂದ ದೃಡೀಕರಿಸಲಾಗಿಲ್ಲ) ಹಣವನ್ನು ಚಲಾವಣೆಗೆ ತಂದಿದೆ. ಸೆಪ್ಟೆಂಬರ್ ೨೬, ೨೦೧೫ರ ದಿನಾಂತ್ಯದ ವೇಳೆಗೆ ಬ್ಯಾಂಕುಗಳು ಸುಮಾರು ೨೭ ಲಕ್ಷ ಸಣ್ಣ ಉದ್ದಿಮೆದಾರರಿಗೆ ೨೪೦ ಬಿಲಿಯನ್ ರೂಪಾಯಿ ಹಣವನ್ನು ಮುದ್ರಾ ಯೋಜನೆಯಡಿಯಲ್ಲಿ ಸಾಲವಾಗಿ ನೀಡಿವೆ.

೨೦೧೬ ರ ಏಪ್ರಿಲ್ ೭ ನೇ ತಾರೀಖಿನಷ್ಟರಲ್ಲಿ ಗುಜರಾತ್ ರಾಜ್ಯವೊಂದರಲ್ಲೇ ಸುಮಾರು ೯.೫ ಲಕ್ಷ ಫಲಾನುಭವಿಗಳಿಗೆ ಮುದ್ರಾ ಬ್ಯಾಂಕ್ ನ ಶಿಶು ಸಾಲ ವಿಭಾಗದ ಸಾಲ ದೊರಕಿದೆ. ಇದರ ಒಟ್ಟು ಮೊತ್ತ ಸುಮಾರು ಎರಡು ಸಾವಿರದ ನೂರ ಹನ್ನೊಂದು ಕೋಟಿ ರೂಪಾಯಿಗಳಾಗಿದೆ. ೮೫೦೩೯ ಫಲಾನುಭವಿಗಳಿಗೆ ಕಿಶೋರ ಸಾಲ ವಿಭಾಗದಲ್ಲಿ ಸಾಲ ಮಂಜೂರಿಗೆ ಸುಮಾರು ೧೮೪೨ ಕೋಟಿ ರೂಪಾಯಿಗಳನ್ನು ಬಳಸಿಕೊಳ್ಳಲಾಗಿದೆ. ೨೫೮೫೨ ಫಲಾನುಭವಿಗಳಿಗೆ ಸುಮಾರು ೧೮೭೫ ಕೋಟಿ ರೂಪಾಯಿ ವೆಚ್ಚ ಮಾಡಿ ಮುದ್ರಾದ ತರುಣ ಸಾಲ ಯೋಜನೆಯಲ್ಲಿ ಸಾಲ ದೊರಕಿಸಿಕೊಡಲಾಗಿದೆ.

ಇವನ್ನೂ ನೋಡಿ 
ಭಾರತೀಯ ದಲಿತ ವಾಣಿಜ್ಯ ಮಂಡಳಿಯ ಇಂಗ್ಲೀಷ್ ವಿಕಿಪೀಡಿಯಾ ಪುಟ

ಆಕರಗಳು 
 ಮುದ್ರಾ ಬ್ಯಾಂಕ್ ಪ್ರಯೋಜನಗಳೇನು, ಒನ್ ಇಂಡಿಯಾ ಕನ್ನಡ ಪತ್ರಿಕಾ ವರದಿ
  ಗುಜರಾತ್ ನಲ್ಲಿ ಮುದ್ರಾ ಯೋಜನೆ 
 ಮುದ್ರಾ ಯೋಜನೆಯಡಿ ಒಂದು ಲಕ್ಷ ಕೋಟಿ ಬಿಡುಗಡೆ : ಪ್ರಧಾನಿ ನರೇಂದ್ರ ಮೋದಿ 
ಮನಿ ಕಂಟ್ರೋಲ್ ವೆಬ್ ತಾಣದ ವರದಿ

ಭಾರತ ಸರ್ಕಾರ
ಭಾರತದ ಧೂಪದ್ರವ್ಯ

ಭಾರತವು ನೆನಪಿನಾಚೆಯ ಕಾಲದಿಂದ ಅನೇಕ ಸಾಮಾಜಿಕ ಮತ್ತು ಧಾರ್ಮಿಕ ಸಂದರ್ಭಗಳಲ್ಲಿ ಧೂಪದ್ರವ್ಯವನ್ನು ಬಳಸುವ ಶ್ರೀಮಂತ ಪರಂಪರೆಯನ್ನು ಹೊಂದಿದೆ. ಅಗರಬತ್ತಿಗಳು (ಸಂಸ್ಕೃತ ಶಬ್ದ ಅಗರವರ್ತಿಯಿಂದ ಹುಟ್ಟಿಕೊಂಡಿದೆ, ಅಗರ = ಸುವಾಸನೆ, ವರ್ತಿ = ಸುತ್ತಿದ) ಮತ್ತು ಊದೂಕಡ್ಡಿಗಳು ಭಾರತದಲ್ಲಿ ಧೂಪದ್ರವ್ಯದ ಮುಖ್ಯ ರೂಪಗಳು. ಊದುಕಡ್ಡಿಯಲ್ಲಿ ಧೂಪದ್ರವ್ಯ ಲೇಪನವನ್ನು ಬಿದಿರಿನ ಕಡ್ಡಿಯ ಸುತ್ತ ಉರುಳಿಸಲಾಗುತ್ತದೆ. ಈ ಬಿದಿರು ವಿಧಾನ ಭಾರತದಲ್ಲಿ ಹುಟ್ಟಿಕೊಂಡಿತು. ಶಂಕುಗಳು ಮತ್ತು ತುಂಡುಗಳು ಮತ್ತು ಸಾಂಬ್ರಾಣಿಯು ಧೂಪದ್ರವ್ಯದ ಇತರ ಮೂಖ್ಯ ರೂಪಗಳು. ಸಾಂಬ್ರಾಣಿಯೆಂದರೆ ಪಿರಮಿಡ್ ಅಥವಾ ತುಂಡು ಆಕಾರಗಳಲ್ಲಿ ರೂಪಿಸಿ ಒಣಗಿಸಲಾದ ಧೂಪದ್ರವ್ಯದ ಜಲಪಿಷ್ಟ.

ವೈದಿಕ ಪಠ್ಯಗಳು ದುರ್ವಾಸನೆಯನ್ನು ಮರೆಮಾಚಲು ಮತ್ತು ಸಂತೋಷಕರ ವಾಸನೆಯನ್ನು ನಿರ್ಮಿಸಲು ಧೂಪದ್ರವ್ಯದ ಬಳಕೆಯನ್ನು ಉಲ್ಲೇಖಿಸುತ್ತಾವಾದರೂ, ಸಂಘಟಿತ ಧೂಪದ್ರವ್ಯ ತಯಾರಿಕೆಯ ಆಧುನಿಕ ಪದ್ಧತಿಯನ್ನು ಬಹುಶಃ ಆ ಕಾಲದ ವೈದ್ಯಕೀಯ ಪಂಡಿತರು ಸೃಷ್ಟಿಸಿರಬಹುದು. ಹಾಗಾಗಿ, ಇಂದಿನ ಧೂಪದ್ರವ್ಯ ತಯಾರಿಕೆ ಅಯುರ್ವೈದಿಕ ವೈದ್ಯಕೀಯ ಪದ್ಧತಿಗೆ ನೈಜವಾಗಿ ಸಂಪರ್ಕ ಹೊಂದಿದೆ.

ಆಚರಣೆಗಳ ಸಮಯದಲ್ಲಿ, ಗಾಳಿಯಲ್ಲಿನ ಅಹಿತಕರ ವಾಸನೆಗಳನ್ನು ತೆಗೆಯಲು ಊದುಕಡ್ಡಿಯನ್ನು ಉರಿಸಲಾಗುತ್ತದೆ. ಅದು ಗಾಳಿಯನ್ನು ಹಿತಕರ ಗಂಧದಿಂದ ತುಂಬಿ ಒಂದು ಮಂಗಳಕರ ಆಚರಣೆಗೆ ಪರಿಪೂರ್ಣ ಹಿನ್ನೆಲೆಯನ್ನು ಸೃಷ್ಟಿಸುತ್ತದೆ. ಅವು ಹೊಗೆಯನ್ನು ಬಿಡುಗಡೆ ಮಾಡಿದಾಗ, ಅವು ಕೀಟಗಳನ್ನು ದೂರ ಓಡಿಸುವ ಸಾವಯವ ಸೋಂಕುನಿವಾರಕಗಳಾಗಿಯೂ ಕಾರ್ಯನಿರ್ವಹಿಸುತ್ತವೆ.

ಉಲ್ಲೇಖಗಳು

ಭಾರತೀಯ ಸಂಸ್ಕೃತಿ
ಗುಂಡಿ

ಆಧುನಿಕ ಉಡುಪು ಮತ್ತು ವಸ್ತ್ರ ವಿನ್ಯಾಸದಲ್ಲಿ, ಗುಂಡಿ ಈಗ ಹೆಚ್ಚು ಸಾಮಾನ್ಯವಾಗಿ ಪ್ಲಾಸ್ಟಿಕ್‍ನಿಂದ ತಯಾರಿಸಲಾದ, ಆದರೆ ಆಗಾಗ್ಗೆ ಲೋಹ, ದಾರು ಅಥವಾ ಕಪ್ಪೆ ಚಿಪ್ಪಿನಿಂದಲೂ ತಯಾರಿಸಲಾದ, ಬಟ್ಟೆಯ ಎರಡು ತುಂಡುಗಳನ್ನು ಒಟ್ಟಾಗಿ ಭದ್ರಪಡಿಸುವ ಒಂದು ಸಣ್ಣ ಸಾಧನ. ಪುರಾತತ್ವ ಶಾಸ್ತ್ರದಲ್ಲಿ, ಗುಂಡಿಯು ಒಂದು ಪ್ರಮುಖ ವಸ್ತುವಾಗಿರಬಹುದು. ಅನ್ವಯಿಕ ಕಲೆಗಳು ಮತ್ತು ಕುಶಲಕರ್ಮದಲ್ಲಿ, ಗುಂಡಿಯು ಒಂದು ಜಾನಪದ ಕಲೆ, ಕಲಾಮಂದಿರ ಕುಶಲಕರ್ಮ, ಅಥವಾ ಕಿರು ಕಲಾಕೃತಿಯ ಉದಾಹರಣೆಯಾಗಿರಬಹುದು.

ಗುಂಡಿಗಳನ್ನು ಹೆಚ್ಚಾಗಿ ಹಲವುವೇಳೆ ಉಡುಪಿನ ಸಾಮಾನುಗಳಿಗೆ ಲಗತ್ತಿಸಲಾಗುತ್ತದೆ ಆದರೆ ಕಿಸೆಹೊತ್ತಗೆ ಮತ್ತು ಚೀಲಗಳಂಥ ಧಾರಕಗಳ ಮೇಲೂ ಬಳಸಬಹುದು. ಆದರೆ, ಗುಂಡಿಗಳನ್ನು ಉಡುಪುಗಳು ಮತ್ತು ಅಂತಹುದೇ ವಸ್ತುಗಳ ಮೇಲೆ ಏಕಮಾತ್ರವಾಗಿ ಅಲಂಕಾರದ ಉದ್ದೇಶಗಳಿಗಾಗಿ ಹೊಲಿಯಬಹುದು. ಭದ್ರಪಡಿಸುವ ಸಾಧನಗಳಾಗಿ ಕಾರ್ಯನಿರ್ವಹಿಸುವ ಗುಂಡಿಗಳು ಬಟ್ಟೆ ಅಥವಾ ದಾರದ ಕುಣಿಕೆಯ ಒಳಗೆ ಜಾರಿ, ಅಥವಾ ಕಾಜದ ಒಳಗೆ ಜಾರಿ ಕೆಲಸಮಾಡುತ್ತವೆ.

ಉಡುಪಿನ ಭಾಗಗಳು
ಸಾಹಸ

ಸಾಹಸ ಒಂದು ರೋಮಾಂಚಕ ಅಥವಾ ಅಸಾಮಾನ್ಯ ಅನುಭವ. ಅದು ಅನಿಶ್ಚಿತ ಫಲಿತಾಂಶದ ಒಂದು ದಿಟ್ಟ, ಸಾಮಾನ್ಯವಾಗಿ ಅಪಾಯದ ಕೆಲಸವೂ ಆಗಿರಬಹುದು. ಸಾಹಸಗಳು ಪ್ರಯಾಣ, ಅನ್ವೇಷಣೆ, ಬಾನಜಿಗಿತ, ಪರ್ವತಾರೋಹಣ, ಸ್ಕೂಬಾ ಡೈವಿಂಗ್, ನದಿ ರಾಫ್ಟಿಂಗ್ ಅಥವಾ ತೀವ್ರ ಕ್ರೀಡೆಗಳಲ್ಲಿ ಭಾಗವಹಿಸುವಿಕೆಯಂತಹ ಸ್ವಲ್ಪ ಶಾರೀರಿಕ ಅಪಾಯದ ಸಾಧ್ಯತೆಯಿರುವ ಚಟುವಟಿಕೆಗಳಾಗಿರಬಹುದು. ಈ ಪದ ಸ್ಥೂಲವಾಗಿ ವ್ಯಾಪಾರ ಸಾಹಸೋದ್ಯಮ, ಅಥವಾ ಇತರ ಪ್ರಮುಖ ಜೀವನೋದ್ಯಮಗಳಂತಹ ಶಾರೀರಿಕ, ಆರ್ಥಿಕ ಅಥವಾ ಮಾನಸಿಕ ಅಪಾಯ ತುಂಬಿರುವ ಸಾಧ್ಯತೆಯಿರುವ ಯಾವುದೇ ಉದ್ಯಮವನ್ನೂ ಸೂಚಿಸುತ್ತದೆ.

ಸಾಹಸಮಯ ಅನುಭವಗಳು ಮಾನಸಿಕ ಪ್ರಚೋದನೆಯನ್ನು ಸೃಷ್ಟಿಸುತ್ತವೆ, ಮತ್ತು ಇದನ್ನು ನಕಾರಾತ್ಮಕ (ಉದಾ. ಭಯ) ಅಥವಾ ಸಕಾರಾತ್ಮಕ (ಉದಾ. ಹರಿವು) ಎಂದು ಅರ್ಥೈಸಬಹುದು. ಕೆಲವರಿಗೆ, ಸಾಹಸ ತನ್ನಲ್ಲಿ ತಾನೇ ಮತ್ತು ತನ್ನಷ್ಟಕ್ಕೆ ತಾನೇ ಒಂದು ಪ್ರಮುಖ ಅನ್ವೇಷಣೆ ಆಗಿಬಿಡುತ್ತದೆ. "ಜೀವನ ಒಂದು ಎದೆಗಾರಿಕೆಯ ಸಾಹಸ ಅಥವಾ ಏನೂ ಇಲ್ಲ" ಎಂದು ಹೆಲೆನ್ ಕೆಲರ್ ಹೇಳಿದರು.

ಉಲ್ಲೇಖಗಳು

ಮನೋರಂಜನೆ
ಸಸಿ

ಸಸಿ ಬೀಜದ ಸಸ್ಯ ಭ್ರೂಣದಿಂದ ಬೆಳೆಯುತ್ತಿರುವ ಒಂದು ಎಳೆಯ ಸಸ್ಯ ಬೀಜಕ. ಸಸಿ ಬೆಳವಣಿಗೆ ಬೀಜದ ಅಂಕುರಣದಿಂದ ಆರಂಭಗೊಳ್ಳುತ್ತದೆ. ಒಂದು ಪ್ರಾತಿನಿಧಿಕ ಎಳೆ ಸಸಿ ಮೂರು ಮುಖ್ಯ ಭಾಗಗಳನ್ನು ಹೊಂದಿರುತ್ತದೆ: ಮೂಲಾಂಕುರ (ಭ್ರೂಣ ಬೇರು), ಹೈಪೊಕಾಟಿಲ್ (ಭ್ರೂಣ ಕಾಂಡ), ಮತ್ತು ಅಂಕುರ ಪರ್ಣಗಳು (ಬೀಜದಳಗಳು). ಹೂಬಿಡುವ ಸಸ್ಯಗಳ ಎರಡು ವರ್ಗಗಳನ್ನು ಅವುಗಳ ಬೀಜದಳಗಳ ಸಂಖ್ಯೆಯಿಂದ ವಿಂಗಡಿಸಲಾಗುತ್ತದೆ: ಏಕದಳ ಸಸ್ಯಗಳು ಒಂದು ಅಲಗಿನಾಕಾರದ ಬೀಜದಳವನ್ನು ಹೊಂದಿರುತ್ತವೆ, ಮತ್ತು ದ್ವಿದಳ ಸಸ್ಯಗಳು ಎರಡು ದುಂಡಗಿನ ಬೀಜದಳಗಳನ್ನು ಹೊಂದಿರುತ್ತವೆ. ನಗ್ನ ಬೀಜಕಾರಿಗಳು ಹೆಚ್ಚು ವೈವಿಧ್ಯಮಯವಾಗಿರುತ್ತವೆ. ಉದಾಹರಣೆಗೆ, ಪೀತದಾರು ಮರದ ಸಸಿಗಳು ಎಂಟರವರೆಗೆ ಅಂಕುರ ಪರ್ಣಗಳನ್ನು ಹೊಂದಿರುತ್ತವೆ. ಕೆಲವು ಹೂಬಿಡುವ ಸಸ್ಯಗಳ ಸಸಿಗಳು ಯಾವುದೇ ಅಂಕುರ ಪರ್ಣಗಳನ್ನು ಹೊಂದಿರುವುದಿಲ್ಲ. ಇವನ್ನು ಬೀಜದಳರಹಿತ ಸಸ್ಯಗಳೆಂದು ಕರೆಯಲಾಗುತ್ತದೆ.

ಬೀಜಗರ್ಭವು ಸಸ್ಯದ ಮೊದಲ ನೈಜ ಎಲೆಗಳನ್ನು ಹೊರುವ ಕುಡಿಯಾಗಿ ಬೆಳೆಯುವ ಬೀಜ ಭ್ರೂಣದ ಭಾಗ. ಬಹುತೇಕ ಬೀಜಗಳಲ್ಲಿ, ಉದಾಹರಣೆಗೆ ಸೂರ್ಯಕಾಂತಿಯಲ್ಲಿ, ಬೀಜಗರ್ಭವು ಯಾವುದೇ ಎಲೆ ರಚನೆಯಿರದ ಒಂದು ಶಂಕುವಿನಾಕಾರದ ರಚನೆ. ಬೀಜಗರ್ಭದ ಬೆಳವಣಿಗೆ ಬೀಜದಳಗಳು ನೆಲದ ಮೇಲೆ ಬೆಳೆಯುವವರೆಗೆ ಆಗುವುದಿಲ್ಲ. ಇದಕ್ಕೆ ಅಧಿಭೂಮಿ ಅಂಕುರಣ ಎಂದು ಕರೆಯಲಾಗುತ್ತದೆ. ಆದರೆ, ಚಪ್ಪರದವರೆಯಂತಹ ಬೀಜಗಳಲ್ಲಿ, ಎಲೆ ರಚನೆ ಬೀಜದಲ್ಲಿನ ಬೀಜಗರ್ಭದ ಮೇಲೆ ಗೋಚರಿಸುತ್ತದೆ. ಬೀಜಗರ್ಭ ಮಣ್ಣಿನಿಂದ ಮೇಲಕ್ಕೆ ಬೆಳೆದು, ಆದರೆ ಬೀಜದಳಗಳು ಮೇಲ್ಮೈ ಕೆಳಗೆ ಉಳಿದು, ಈ ಬೀಜಗಳು ಅಭಿವೃದ್ಧಿಹೊಂದುತ್ತವೆ. ಇದನ್ನು ನೆಲದಡಿಯ ಅಂಕುರಣ ಎಂದು ಕರೆಯಲಾಗುತ್ತದೆ.

ಸಸ್ಯಶಾಸ್ತ್ರ
ಶ್ರೇಷ್ಠತೆ

ಶ್ರೇಷ್ಠತೆ ಅಸಾಮಾನ್ಯವಾಗಿ ಉತ್ತಮವಾದ ಮತ್ತು ಹಾಗಾಗಿ ಸಾಧಾರಣ ಗುಣಮಟ್ಟಗಳನ್ನು ಮೀರಿಸುವ ಒಂದು ಪ್ರತಿಭೆ ಅಥವಾ ಗುಣ. ಅದನ್ನು ಉದಾ. ಆರ್ಥಿಕ ಸೂಚಕಗಳ ಮೂಲಕ ಅಳೆಯಲಾದ ಕಾರ್ಯನಿರ್ವಹಣೆಯ ಮಾನದಂಡವಾಗಿಯೂ ಬಳಸಲಾಗುತ್ತದೆ.

ಶ್ರೇಷ್ಠತೆ ಸಮಗ್ರತಾ ಕ್ರಿಯೆಗಳ ಮೂಲಕ, ಒದಗಿಸಲಾದ ಉತ್ಪನ್ನಗಳ/ಸೇವೆಗಳ ವಿಷಯದಲ್ಲಿ (ಇವು ಉದ್ದೇಶಿತ ಬಳಕೆದಾರರಿಗೆ ವಿಶ್ವಾಸಾರ್ಹ ಮತ್ತು ಸುರಕ್ಷಿತವಾಗಿರಬೇಕು) ಅಗ್ರಗಣ್ಯ ಸ್ಪರ್ಧಿಯಾಗಿ, ಎಲ್ಲಾ ಜವಾಬ್ದಾರಿಗಳನ್ನು ಪೂರೈಸಿ, ಮತ್ತು ಎಲ್ಲಾ ಕ್ಷೇತ್ರಗಳಲ್ಲಿಯೂ ನಿರಂತರವಾಗಿ ಕಲಿತು ಹಾಗೂ ಸುಧಾರಿಸಿ ಹಿಂಬಾಲಿಸಬಹುದಾದ ಒಂದು ನಿರಂತರವಾಗಿ ಚಲಿಸುತ್ತಿರುವ ಗುರಿ. ಇದರಿಂದ ಚಲಿಸುತ್ತಿರುವ ಗುರಿಯನ್ನು ಹಿಂಬಾಲಿಸಬಹುದು.

ಆಧುನಿಕ ಸಾರ್ವಜನಿಕ ಸಂಪರ್ಕಗಳು ಮತ್ತು ಮಾರಾಟಗಾರಿಕೆಯಲ್ಲಿ, ಶ್ರೇಷ್ಠತೆಯನ್ನು ನಿರ್ದಿಷ್ಟ ಮಾಹಿತಿ ನೀಡದೆಯೇ ಒಳ್ಳೆ ಛಾಪು ಮೂಡಿಸಲು ಪ್ರಯತ್ನಿಸುವ ಒಂದು ಧ್ಯೇಯಮಂತ್ರವಾಗಿ ಆಗಾಗ್ಗೆ ಟೀಕಿಸಲಾಗುತ್ತದೆ (ಉದಾ. ಶ್ರೇಷ್ಠತೆ ಕೇಂದ್ರ, ವ್ಯಾಪಾರ ಶ್ರೇಷ್ಠತೆ, ಇತ್ಯಾದಿ).

ಗುಣಮಟ್ಟ
ವಿಧಾನ ಪರಿಷತ್ತು

ಸರ್ಕಾರಿ ಸಂಸ್ಥೆಗಳು
ಭಾರತದ ರಾಜ್ಯಗಳಲ್ಲಿ ಎರಡು ಶಾಸಕಾಂಗಗಳನ್ನು ಹೊಂದಿರುವ ರಾಜ್ಯಗಳ ಮೇಲ್ಮನೆ ಎಂದು ಪರಿಗಣಿತವಾಗುವ ಶಾಸನ ಸಭೆಯೇ ವಿಧಾನ ಪರಿಷತ್. ೨೦೧೬ರ ಅಂಕಿ ಅಂಶದಂತೆ ಭಾರತದ ಇಪ್ಪತ್ತೊಂಬತ್ತು ರಾಜ್ಯಗಳ ಪೈಕಿ ಏಳು  ರಾಜ್ಯಗಳು ಮಾತ್ರವೇ ವಿಧಾನ ಪರಿಷತ್ ವ್ಯವಸ್ಥೆ ಹೊಂದಿವೆ.

ಸದ್ಯಕ್ಕೆ ಕೇವಲ ಆರು ರಾಜ್ಯಗಳು ವಿಧಾನ ಪರಿಷತ್ ಹೊಂದಿವೆ.
 ಆಂಧ್ರ ಪ್ರದೇಶ 
 ಬಿಹಾರ 
 
 ಕರ್ನಾಟಕ 
 ಮಹಾರಾಷ್ಟ್ರ 
 ತೆಲಂಗಾಣ 
 ಉತ್ತರಪ್ರದೇಶ

ವಿಧಾನ ಪರಿಷತ್ ಸದಸ್ಯತ್ವ 
ಭಾರತದ ರಾಜ್ಯಗಳಿಗೆ ಸಂಬಂಧ ಪಟ್ಟಂತೆ ವಿಧಾನ ಸಭೆಯನ್ನು ವಿಸರ್ಜಿಸಲು ಕಾನೂನಿನಲ್ಲಿ ಅವಕಾಶವಿದೆ ಆದರೆ ವಿಧಾನ ಪರಿಷತ್ ಅನ್ನು ವಿಸರ್ಜಿಸಲು ಸಾಧ್ಯವಿಲ್ಲ. ಆದರಿಂದ ವಿಧಾನ ಪರಿಷತ್ ಅನ್ನು ಶಾಶ್ವತ ಶಾಸಕಾಂಗ ಎನ್ನಲಾಗುತ್ತದೆ. ಪ್ರತಿಯೊಬ್ಬ ವಿಧಾನ ಪರಿಷತ್ ಸದಸ್ಯನ ವಾಯಿದೆ ಆರು ವರ್ಷಗಳಾಗಿರುತ್ತವೆ. ಪ್ರತೀ ಎರಡು ವರ್ಷಗಳಿಗೊಮ್ಮೆ ಕೇಂದ್ರದ ರಾಜ್ಯಸಭೆಯ ಮಾದರಿಯಲ್ಲಿಯೇ ವಿಧಾನ ಪರಿಷತ್ ನ ಮೂರನೇ ಒಂದರಷ್ಟು ಸದಸ್ಯರ ವಾಯಿದೆ ಪೂರ್ಣವಾಗುತ್ತದೆ.

ವಿಧಾನ ಪರಿಷತ್ ನ ಒಟ್ಟು ಸದಸ್ಯರ ಸಂಖ್ಯೆ  ವಿಧಾನ ಸಭೆಯ ಒಟ್ಟು ಸದಸ್ಯರ ಸಂಖ್ಯೆಯ ಮೂರನೇ ಒಂದರಷ್ಟು ಇರಬೇಕು. ಅಂದರೆ ೩:೧ ಅನುಪಾತದಲ್ಲಿರಬೇಕು. ಹಾಗಿದ್ದಾಗ್ಯೂ ವಿಧಾನ ಪರಿಷತ್ ನ ಸದಸ್ಯರ ಕನಿಷ್ಠ ಸಂಖ್ಯೆ ೪೦ ಕ್ಕೆ ಮೀರಿರಬೇಕು.

ಅರ್ಹತೆಗಳು ಮತ್ತು ಮಾನದಂಡಗಳು 
ವಿಧಾನ ಪರಿಷತ್ ಸದಸ್ಯರಾಗಲು ಬಯಸುವ ವ್ಯಕ್ತಿಯು ಈ ಕೆಳಕಂಡ ಅರ್ಹತೆಗಳನ್ನು ಹೊಂದಿರಬೇಕಾಗುತ್ತದೆ.
  ಭಾರತೀಯ ನಾಗರೀಕನಾಗಿರಬೇಕು.
 ಕನಿಷ್ಠ ೩೦ ವರ್ಷಗಳನ್ನು ಪೂರೈಸಿರಬೇಕು.
 ಮಾನಸಿಕ ಅಸ್ವಸ್ಥೆಗಳಂತಹ ವಿಷಯಗಳಿಂದ ಬಳಲುತ್ತಿರಬಾರದು.
 ಅವರು ಯಾವ ರಾಜ್ಯದಲ್ಲಿ ವಿಧಾನ ಪರಿಷತ್ ಸದಸ್ಯರಾಗಲು ಬಯಸುತ್ತಾರೋ ಆ ರಾಜ್ಯದಿಂದ ಯಾವುದೇ ವಿಧಾನಸಭಾ ಅಥವಾ ಲೋಕಸಭಾ ಚುನಾವಣೆಯಲ್ಲಿ ಭಾಗವಹಿಸುತ್ತಿರಬಾರದು.
 ಅದೇ ಸಮಯಕ್ಕೆ ಕೇಂದ್ರದಲ್ಲಿ ಲೋಕಸಭಾ ಅಥವಾ ರಾಜ್ಯ ಸಭಾ ಸದಸ್ಯರಾಗಿರಬಾರದು.

ಸದಸ್ಯರನ್ನು ಆಯ್ಕೆ ಮಾಡುವ ರೀತಿ
•	ವಿಧಾನ ಪರಿಷತ್ ನ ಒಟ್ಟು ಸದಸ್ಯರಲ್ಲಿ ಮೂರನೇ ಒಂದರಷ್ಟು ಜನ ಇತರ ಸರ್ಕಾರಿ ಸಂಸ್ಥೆಗಳಾದ ನಗರಸಭೆ, ಪುರಸಭೆ, ಗ್ರಾಮ ಸಭೆ, ಗ್ರಾಮ ಪಂಚಾಯಿತಿ, ಪಂಚಾಯಿತಿ ಸಮಿತಿಗಳು ಹಾಗು ಜಿಲ್ಲಾ ಪರಿಷತ್ತುಗಳಿಂದ ಚುನಾಯಿತರಾಗಿರುತ್ತಾರೆ.
•	ವಿಧಾನ ಪರಿಷತ್ ನ ಒಟ್ಟು ಸದಸ್ಯರಲ್ಲಿ ಮೂರನೇ ಒಂದರಷ್ಟು ಜನ ವಿಧಾನ ಸಭಾ ಸದಸ್ಯರಿಂದ ಚುನಾಯಿತರಾಗುತ್ತಾರೆ. ಚುನಾಯಿತರಾಗುವ ವ್ಯಕ್ತಿಗಳು ವಿಧಾನ ಸಭೆಯ ಸದಸ್ಯರಾಗಿರಬಾರದು.
•	ವಿಧಾನ ಪರಿಷತ್ ನ ಒಟ್ಟು ಸದಸ್ಯರಲ್ಲಿ ಹನ್ನೆರಡನೇ ಒಂದರಷ್ಟು ಸದಸ್ಯರು ಪದವೀಧರ ಕ್ಷೇತ್ರದ ಚುನಾವಣೆಯಿಂದ ಆಯ್ಕೆಯಾಗುತ್ತಾರೆ.
•	ವಿಧಾನ ಪರಿಷತ್ ನ ಒಟ್ಟು ಸದಸ್ಯರಲ್ಲಿ ಹನ್ನೆರಡನೇ ಒಂದರಷ್ಟು  ಸದಸ್ಯರು ಶಿಕ್ಷಕರ ಕ್ಷೇತ್ರದ ಚುನಾವಣೆಯಿಂದ ಆಯ್ಕೆಯಾಗುತ್ತಾರೆ.
•	ವಿಧಾನ ಪರಿಷತ್ ನ ಒಟ್ಟು ಸದಸ್ಯರಲ್ಲಿ ಆರನೇ ಒಂದರಷ್ಟು  ಸದಸ್ಯರು ರಾಜ್ಯಪಾಲರಿಂದ ನೇರವಾಗಿ ನೇಮಕವಾಗುತ್ತಾರೆ. ಸಾಹಿತ್ಯ, ವಿಜ್ಞಾನ, ಕಲೆ, ಸಮಾಜ ಸೇವೆ ಮತ್ತಿತರ ಕ್ಷೇತ್ರಗಳಲ್ಲಿ ಸಾಧನೆ ಮಾಡಿದವರನ್ನು ರಾಜ್ಯ್ಪಾಲರು ವಿಧಾನ ಪರಿಷತ್ ಸದಸ್ಯರನ್ನಾಗಿ ನೇಮಕ ಮಾಡುತ್ತಾರೆ.

ಮುಂಬರುವ ವಿಧಾನ ಪರಿಷತ್ತುಗಳು 
 ೨೦೧೦ರಲ್ಲಿ ಕೇಂದ್ರ ಸದನದಲ್ಲಿ ವಿಧಾನ ಪರಿಷತ್ತುಗಳ ಮರು ನವೀಕರಣಕ್ಕೆ ಕಾಯ್ದೆಯೊಂದನ್ನು ಎಂಟು ರಾಜ್ಯಗಳಿಗೆ ಅಂಗೀಕರಿಸಲಾಯಿತು.ಆದರೆ ತಮಿಳುನಾಡು ರಾಜ್ಯ ಮರುನವೀಕರಿಸದಂತೆ ತಡೆ ಹಿಡಿದಿದೆ. ಹಾಗು ರಾಜ್ಯಸಭೆಗೆ ತಮಿಳುನಾಡು ರಾಜ್ಯ ಸರ್ಕಾರ ವಿರೋಧ ತೋರಿದೆ.
 ಕೇಂದ್ರ ಸಂಪುಟ ಸಭೆ ನವೆಂಬರ್ ೨೮ ೨೦೧೩ ರಲ್ಲಿ ಅಸ್ಸಾಂ ರಾಜ್ಯದಲ್ಲಿ ವಿಧಾನ ಪರಿಷತ್ ರಚಿಸಲು ಒಪ್ಪಿಗೆ ನೀಡಿದೆ.
 ಒಡಿಶಾ ರಾಜ್ಯವು ಕರ್ನಾಟಕ ಹಾಗು ಮಹಾರಾಷ್ಟ್ರ ರಾಜ್ಯಗಳಲ್ಲಿನ ವಿಧಾನ ಪರಿಷತ್ತುಗಳ ಬಗ್ಗೆ ಅಧ್ಯಯನ ನಡೆಸಿ ಒಡಿಶಾದಲ್ಲೂ ವಿಧಾನ ಪರಿಷತ್ ರಚನೆಗೆ ಸಿದ್ಧತೆ ಮಾಡಿಕೊಂಡಿದೆ.

ಇವನ್ನೂ ನೋಡಿ
 ವಿಧಾನ ಸಭೆ

ಹೆಚ್ಚಿನ ಮಾಹಿತಿ
ಮೇಲ್ಮನೆ ಸುಮ್ಮನೆಯೇ? ಪ್ರಜಾವಾಣಿ; d: 28 ಜನವರಿ 2020,

ಉಲ್ಲೇಖ
ಕಿದ್ವಾಯಿ ಸ್ಮಾರಕ ಗಂಥಿ ಸಂಸ್ಥೆ

ಕಿದ್ವಾಯಿ ಸ್ಮಾರಕ ಗಂಥಿ ಸಂಸ್ಥೆ (ಕಿದ್ವಾಯಿ ಕ್ಯಾನ್ಸರ್ ಆಸ್ಪತ್ರೆ) (Kidwai Memorial Institute of Oncology) ಬೆಂಗಳೂರು, ಕರ್ನಾಟಕ ಸರ್ಕಾರದ  ಸ್ವಾಯತ್ತತ ಸಂಸ್ಥೆ ಮತ್ತು ಭಾರತದ ಸರಕಾರದ  ಪ್ರಾದೇಶಿಕ ಅರ್ಬುದ ಸಂಶೋಧನ ಮತ್ತು ಚಿಕಿತ್ಸಾ  ಕೇಂದ್ರ ಆಗಿದೆ.ಕಿದ್ವಾಯಿ ಮೆಮೋರಿಯಲ್ ಇನ್ಸ್ಟಿಟ್ಯೂಟ್ ಆನ್ಕಾಲಜಿ ಆಸ್ಪತ್ರೆಯಲ್ಲಿ ಬಡ ಕ್ಯಾನ್ಸರ್ ರೋಗಿಗಳಿಗೆ ಉಚಿತ ಸೇವೆಗಳನ್ನು ಒದಗಿಸುತ್ತದೆ . ಬಡ ರೋಗಿಗಳಿಗೆ ಆರ್ಥಿಕವಾಗಿ ಸಹಾಯ ಮಾಡಲು ಇನ್ಸ್ಟಿಟ್ಯೂಟ್, ಕರ್ನಾಟಕದ ಮುಖ್ಯಮಂತ್ರಿ ವೈದ್ಯಕೀಯ ಪರಿಹಾರ ನಿಧಿ, ಬಡ ರೋಗಿಗಳ ಕಲ್ಯಾಣ ನಿಧಿ, ಮಕ್ಕಳ ಕಲ್ಯಾಣ ನಿಧಿ, ಕಿದ್ವಾಯಿ ಕ್ಯಾನ್ಸರ್ ಡ್ರಗ್ ಫೌಂಡೇಶನ್ ವಿವಿಧ ಯೋಜನೆಗಳಿಂದ ಸಹಾಯ ಮಾಡಲಾಗುತ್ತದೆ.

ಇತಿಹಾಸ	
ಈ ಸಂಸ್ಥೆಯ 26 ಜೂನ್ 1973 ರಂದು 50 ಹಾಸಿಗೆ ಸೌಲಭ್ಯದೊಂದಿಗೆ ಆರಂಭವಾಯಿತು.ಜನವರಿ 1980 ರಲ್ಲಿ ಸಂಸ್ಥೆಯು  ಸ್ವಾಯತ್ತತಾ ಸಂಸ್ಥೆಯಾಗಿ ಬದಲಾಯಿತು,ನವೆಂಬರ್ ೧ ೧೯೮೦ ರಂದು ಭಾರತ ಸರ್ಕಾರ ಇದನ್ನು   ಪ್ರಾದೇಶಿಕ ಕ್ಯಾನ್ಸರ್ ಸೆಂಟರ್ ನ  ಸ್ಥಾನಮಾನ ನೀಡಿತು . ಭಾರತೀಯ ವೈದ್ಯಕೀಯ ಸಂಶೋಧನಾ  ಮಂಡಳಿ ಈ ಸಂಸ್ಥೆಗೆ ರಿಸರ್ಚ್ ಅಸೋಸಿಯೇಷನ್ ಮಾನ್ಯತೆ ನೀಡಿದೆ. ಇದು ಅತ್ಯಾಧುನಿಕ ಡೈಜಿನೊಸ್ಟಿಕ್ ಮತ್ತು  ಚಿಕಿತ್ಸೆಯನ್ನು  ಕರ್ನಾಟಕ ,ಆಂಧ್ರಪ್ರದೇಶ ,ತಮಿಳುನಾಡು ಮತ್ತು ಮಹಾರಾಷ್ಟ್ರ ಜನಗಳಿಗೆ ಸೇವೆಯನ್ನು ನೀಡುತ್ತಿದೆ.,,

ವಿಭಾಗಗಳು

 ಸರ್ಜರಿ
ರೇಡಿಯೋಥೆರಪಿ
 ಪೀಡಿಯಾಟ್ರಿಕ್ ಆನ್ಕಾಲಜಿ
 ವೈದ್ಯಕೀಯ ಆನ್ಕಾಲಜಿ
 ಹೆಡ್ & ನೆಕ್ ಸರ್ಜರಿ
 ಒರಲ್ ಸರ್ಜರಿ
 Gynaecologic ಆನ್ಕಾಲಜಿ
 Anaesthetic & ನೋವು ಪರಿಹಾರ
 ರೇಡಿಯೋ ರೋಗನಿರ್ಣಯ
 ಪೆಥಾಲಜಿ
 ಮೈಕ್ರೋಬಯಾಲಜಿ.

ಪರೀಕ್ಷೆ ಸೌಲಭ್ಯ 
ಅಸ್ಥಿಮಜ್ಜೆ ಚಿಕಿತ್ಸಾ ಕೇಂದ್ರ ಮತ್ತು ಮ್ಯಾಮೋಗ್ರಾಂ ಪರೀಕ್ಷೆ ಉಚಿತ ಪರೀಕ್ಷೆ ಪ್ರಸ್ತುತ ಮೂರರಿಂದ ಏಳು ಲಕ್ಷ ರೂ. ವೆಚ್ಚ ತಗಲುವ ಅಸ್ಥಿಮಜ್ಜೆ ಶಸ್ತ್ರಚಿಕಿತ್ಸೆಯನ್ನು ಕಿದ್ವಾಯಿಯಿಂದ ಉಚಿತವಾಗಿ ಮಾಡಲಾಗುತ್ತಿದೆ. ಸ್ತನ ಕ್ಯಾನ್ಸರ್‌ ಪತ್ತೆ ಹಚ್ಚುವ ಮ್ಯಾಮೋಗಾಂ ಪರೀಕ್ಷೆಯನ್ನು  ಮಾಡಲಾಗುತ್ತದೆ.

ಕಿದ್ವಾಯಿ ಕಲಬುರಗಿ ಘಟಕ
ಕಿದ್ವಾಯಿ ಕ್ಯಾನ್ಸರ್‌ ಕಲಬುರಗಿ ಘಟಕ (ಪೆರಿಫೆರಲ್‌) ಆಸ್ಪತ್ರೆ ಇದೆ.
1990ರಿಂದ ವಿಕಿರಣ ಚಿಕಿತ್ಸೆ ಆಸ್ಪತ್ರೆಯಲ್ಲಿ ಲಭ್ಯವಾಗುತ್ತಿತ್ತು. ಇದೀಗ  ಹೊಸ ಲೀನಿಯರ್‌ ಆಕ್ಸಲರೇಟರ್‌,  ಸಿಮ್ಯುಲೇಟರ್‌, ಹಾಗೂ ಸುಸಜ್ಜಿತ ಶಸ್ತ್ರ ಚಿಕಿತ್ಸಾ ಘಟಕ ಆರಂಭಿಸಲಾಗಿದೆ. ಇದರ ಜತೆಗೆ, ರಾಜ್ಯ ಸರಕಾರದ ವಿವಿಧ ಆರೋಗ್ಯ ವಿಮಾ ಯೋಜನೆಗಳನ್ನು ಬಳಸಿಕೊಂಡು ಇಲ್ಲಿನ ಕ್ಯಾನ್ಸರ್‌ ಪೀಡಿತರಿಗೆ ಉಚಿತವಾಗಿ ಚಿಕಿತ್ಸೆ ನೀಡಲಾಗುವದು.

ಆನ್ಕಾಲಜಿ ಕಾಲೇಜ್
ಈ  ಇನ್ಸ್ಟಿಟ್ಯೂಟ್ ಪದವಿ ವಿದ್ಯಾರ್ಥಿಗಳು, ಪದವಿಪೂರ್ವ ವಿದ್ಯಾರ್ಥಿಗಳು,ಇಂಟರ್ನೀಗಳು (ರಾಷ್ಟ್ರೀಯ ಹಾಗು ಅಂತಾರಾಷ್ಟ್ರೀಯ), ರಾಜ್ಯ ,ದೇಶ ಮತ್ತು ಅಂತರ್ರಾಷ್ಟ್ರೀಯ ಅಲೈಡ್ ಸೈನ್ಸಸ್ನ ಮತ್ತು ವೈದ್ಯಕೀಯ ಸಂಸ್ಥೆಗಳ ದಾದಿಯರು ಮತ್ತು ವಿಜ್ಞಾನಿಗಳಿಗೆ  ಆನ್ಕಾಲಜಿಯ ವಿವಿಧ ವಿಷಯದ ಬಗ್ಗೆ ತರಬೇತಿ ನೀಡುತ್ತದೆ..

ಇದನ್ನು ನೋಡಿ
ಸುವರ್ಣ ಆರೋಗ್ಯ ಸುರಕ್ಷಾ  ಟ್ರಸ್ಟ್ 
 ಹಣಕಾಸು ನೆರವು ಮತ್ತು ಸಂಪನ್ಮೂಲಗಳು ಕೇಂದ್ರ ,ಸರ್ಕಾರದ ಅನುದಾನ ಸಂಸ್ಥೆಗಳು

ಉಲ್ಲೇಖಗಳು 

ಆಸ್ಪತ್ರೆಗಳು
ವಿಷಮಪರೀಕ್ಷೆ

ಅಗ್ನಿಪರೀಕ್ಷೆ ಇಲ್ಲಿ ಪುನರ್ನಿರ್ದೇಶಿಸುತ್ತದೆ. ಅಗ್ನಿಪರೀಕ್ಷೆ ಹೆಸರಿನ ಚಲನಚಿತ್ರಕ್ಕಾಗಿ ಇಲ್ಲಿ ನೋಡಿ.

 ವಿಷಮಪರೀಕ್ಷೆ ಯಾತನಾಮಯ, ಅಥವಾ ಕನಿಷ್ಟಪಕ್ಷ ಅಹಿತಕರ, ಸಾಮಾನ್ಯವಾಗಿ ಅಪಾಯಕಾರಿ ಅನುಭವಕ್ಕೆ ಒಳಪಡಿಸುವ ಮೂಲಕ ಆರೋಪಿಯ ಅಪರಾಧ ಅಥವಾ ನಿರಪರಾಧಿತ್ವವನ್ನು ನಿರ್ಧರಿಸುವ ಒಂದು ಪ್ರಾಚೀನ ನ್ಯಾಯತೀರ್ಮಾನದ ಆಚರಣೆಯಾಗಿತ್ತು. ಈ ಪರೀಕ್ಷೆ ಜೀವನ ಅಥವಾ ಸಾವಿನ ಪರೀಕ್ಷೆಯಾಗಿತ್ತು ಮತ್ತು ಉಳಿಯುವಿಕೆ ನಿರಪರಾಧಿತ್ವದ ಸಾಕ್ಷಿಯಾಗಿತ್ತು. ಕೆಲವು ಸಂದರ್ಭಗಳಲ್ಲಿ, ಆರೋಪಿಯು ಗಾಯವನ್ನು ತಪ್ಪಿಸಿಕೊಂಡರೆ ಅಥವಾ ಅವನ ಗಾಯಗಳು ವಾಸಿಯಾದರೆ ಅವನನ್ನು ನಿರಪರಾಧಿಯೆಂದು ಪರಿಗಣಿಸಲಾಗುತ್ತಿತ್ತು.

ಕಾದಾಟ ಪರೀಕ್ಷೆಯು ವಿವಾದವಿರುವ ಇಬ್ಬರ ನಡುವೆ ನಡೆಯುತ್ತಿತ್ತು. ಅವರು ಅಥವಾ, ಕೆಲವು ಪರಿಸ್ಥಿತಿಗಳಲ್ಲಿ, ಗೊತ್ತುಪಡಿಸಿದ ಸರ್ವವಿಜೇತನು ಕಾದಾಡುತ್ತಿದ್ದನು/ರು, ಮತ್ತು ಕಾದಾಟದಲ್ಲಿ ಸೋತವನು ಅಥವಾ ಸೋತ ಸರ್ವವಿಜೇತನಿಂದ ಪ್ರತಿನಿಧಿಸಲ್ಪಟ್ಟ ಪಕ್ಷವನ್ನು ಅಪರಾಧಿ ಅಥವಾ ಜವಾಬ್ದಾರ ಎಂದು ಪರಿಗಣಿಸಲಾಗುತ್ತಿತ್ತು.

ಅಗ್ನಿಪರೀಕ್ಷೆಗೆ ಸಾಮಾನ್ಯವಾಗಿ ಆರೋಪಿಯು ಕೆಂಪಾಗಿ ಕಾದ ನೇಗಿಲಿನ ಮೊಳೆಗಳ ಮೇಲೆ ಸ್ವಲ್ಪ ದೂರ ನಡೆಯುವುದು ಅಥವಾ ಕೆಂಪಾಗಿ ಕಾದ ಕಬ್ಬಿಣದ ತುಂಡನ್ನು ಹಿಡಿಯುವುದು ಅಗತ್ಯವಿತ್ತು. ನಿರಪರಾಧಿತ್ವ ಸ್ವಲ್ಪವೂ ಗಾಯವಾಗದಿದ್ದರೆ ದೃಢಪಡುತ್ತಿತ್ತು, ಆದರೆ ಹೆಚ್ಚು ಸಾಮಾನ್ಯವಾಗಿ ಗಾಯಕ್ಕೆ ಪಟ್ಟಿ ಕಟ್ಟಿ, ಮೂರು ದಿನಗಳ ನಂತರ ಪುರೋಹಿತನು ಮರುಪರಿಶೀಲಿಸುತ್ತಿದ್ದನು ಮತ್ತು ದೇವರು ಮಧ್ಯೆ ಪ್ರವೇಶಿಸಿ ಗಾಯವನ್ನು ವಾಸಿಮಾಡಿದನು, ಅಥವಾ ಅದು ಹುಣ್ಣು/ವ್ರಣವೆಂದು ಘೋಷಿಸುತ್ತಿದ್ದನು; ಈ ಸಂದರ್ಭದಲ್ಲಿ ಆರೋಪಿಯನ್ನು ಗಡೀಪಾರು ಮಾಡಲಾಗುತ್ತಿತ್ತು ಅಥವಾ ಮರಣದಂಡನೆಗೆ ಗುರಿಪಡಿಸಲಾಗುತ್ತಿತ್ತು.

ಪ್ರಾಚೀನ ಭಾರತದಲ್ಲಿ, ಅಗ್ನಿಪರೀಕ್ಷೆಯಲ್ಲಿ, ಒಬ್ಬ ಪುರೋಹಿತನು ಮಂತ್ರಗಳಿಂದ ಅಗ್ನಿಯನ್ನು ಆವಾಹಿಸುತ್ತಿದ್ದನು. ಆವಾಹನೆಯ ನಂತರ, ಚಿತೆಯನ್ನು ರಚಿಸಿ ಅದಕ್ಕೆ ಬೆಂಕಿ ತಗುಲಿಸಲಾಗುತ್ತಿತ್ತು, ಮತ್ತು ಆರೋಪಿಗೆ ಅದರ ಮೇಲೆ ಕೂಡುವುದಕ್ಕೆ ಹೇಳಲಾಗುತ್ತಿತ್ತು. ಹಿಂದೂ ಪುರಾಣದ ಪ್ರಕಾರ, ಆರೋಪಿಯು ನಿರಪರಾಧಿಯಾಗಿದ್ದರೆ, ಅಗ್ನಿ ದೇವರು ಅವನನ್ನು ಸಂರಕ್ಷಿಸುತ್ತಿದ್ದನು, ಇಲ್ಲವಾದರೆ ಅವನು ಸುಟ್ಟು ಭಸ್ಮವಾಗುತ್ತಿದ್ದನು.

ಪ್ರಾಚೀನ ಇತಿಹಾಸ
ಸುಕನ್ಯಾ ಸಮೃದ್ಧಿ ಯೋಜನೆ

ಭಾರತ ಸರ್ಕಾರ
ಸುಕನ್ಯಾ ಸಮೃದ್ಧಿ ಖಾತೆ ಹೆಣ್ಣು ಮಕ್ಕಳ ಆರ್ಥಿಕ ಅಭಿವೃದ್ಧಿಗಾಗಿ ಹಾಗು ಅವರ ಭವಿಷ್ಯದ ವಿದ್ಯಾಭ್ಯಾಸ, ವಿವಾಹದಂತಹ ಖರ್ಚು ವೆಚ್ಚಗಳ ವಿಚಾರದಲ್ಲಿ ಪೋಷಕರಿಗೆ ನೆರವಾಗಲು, ಉಳಿತಾಯ ಖಾತೆಯನ್ನು ತೆರೆಯುವ, ಭಾರತ ಸರ್ಕಾರದ ಒಂದು ಯೋಜನೆಯಾಗಿದೆ.

ಪ್ರಧಾನಮಂತ್ರಿ  ನರೇಂದ್ರ ಮೋದಿಯವರು ಬೇಟಿ ಬಚಾವೋ, ಬೇಟಿ ಪಡಾವೋ ಆಂದೋಲನದ ಭಾಗವಾಗಿ, ಈ ಯೋಜನೆ ತಯಾರು ಮಾಡಿ  ಜನವರಿ ೨೨ ೨೦೧೫ ರಂದು ಲೋಕಾರ್ಪಣೆಗೊಳಿಸಿದರು. ಈ ಯೋಜನೆಯ ಫಲಾನುಭವಿಗಳು ಸದ್ಯ ಖಾತೆಯಲ್ಲಿನ ತಮ್ಮ ಹಣಕ್ಕೆ ೮.೬% ಬಡ್ಡಿಯನ್ನು ಪಡೆಯುತ್ತಿದ್ದು ತೆರಿಗೆ ಉಳಿತಾಯಕ್ಕೂ ಸಹಕಾರಿಯಾಗಿದೆ. ಸುಕನ್ಯಾ ಸಮೃದ್ಧಿ ಯೋಜನೆ ಖಾತೆಯನ್ನು ಹೆಣ್ಣು ಮಗು ಹೊಂದಿರುವ ಪಾಲಕರು ಸೂಕ್ತ ಧಾಖಲೆಗಳೊಂದಿಗೆ ಭಾರತದ ಯಾವುದೇ ಅಂಚೆ ಕಛೇರಿ ಅಥವಾ ರಾಷ್ಟ್ರೀಕೃತ ಬ್ಯಾಂಕ್ ಗಳಲ್ಲಿ ತೆರೆಯಬಹುದು.

ಸಂಕ್ಷಿಪ್ತ ನೋಟ
೨೦೧೫ ರ ಜನವರಿ ೨೨ ರಂದು ಪ್ರಧಾನಿ ನರೇಂದ್ರ ಮೋದಿಯವರು ಈ  ಯೋಜನೆಯನ್ನು ಹರಿಯಾಣದ ಪಾಣಿಪತ್ ನಲ್ಲಿ ಲೋಕಾರ್ಪಣೆಗೊಳಿಸಿದರು. ಭಾರತದ ಯಾವುದೇ ಅಂಚೆ ಕಛೇರಿ ಹಾಗು ಕೆಲವು ಅಂಗೀಕೃತ ಬ್ಯಾಂಕ್ ಗಳಲ್ಲಿ ಖಾತೆ ತೆರೆಯಲು ಅವಕಾಶವಿದೆ. ಯೋಜನೆ ಆರಂಭವಾದ ಸಮಯದಲ್ಲಿ ಬಡ್ಡಿಯ ದರ ಶೇ.೯.೧ ರಷ್ಟಿತ್ತು ನಂತರ ಶೇ.೯.೨ ಆಯಿತು. ಆಯಾದ್ರೆ ೨೦೧೬ -೧೭ ಆರ್ಥಿಕ ವರ್ಷದಿಂದ ಬಡ್ಡಿಯು  ೮.೬% ದರದಲ್ಲಿದೆ.

ಹೆಣ್ಣು ಮಗು  ಹುಟ್ಟಿದಂದಿನಿಂದ ಅದಕ್ಕೆ ಹತ್ತು ವರ್ಷ ತುಂಬುವ ವರೆಗೆ ಯಾವಾಗ ಬೇಕಾದರೂ ಸುಕನ್ಯ ಸಮೃದ್ಧಿ ಯೋಜನೆಯ ಖಾತೆ ತೆರೆಯಬಹುದು. ಒಂದು ಮಗುವಿಗೆ ಕೇವಲ ಒಂದೇ ಖಾತೆ ತೆರೆಯಲು ಅವಕಾಶವಿದೆ. ಅವಳಿ ಜವಳಿ ಹೆಣ್ಣು ಮಕ್ಕಳಾದ ಸಂಧರ್ಭಗಳಲ್ಲೂ  ಒಂದೊಂದು ಮಗುವಿಗೂ ಒಂದು ಖಾತೆ ಹೊಂದಲು ಅವಕಾಶವಿದೆ. ತೆರೆಯಲಾದ ಖಾತೆಯನ್ನು ಭಾರತದಾದ್ಯಂತ ಯಾವ ಸ್ಥಳಗಳಿಗಾದರೂ ವರ್ಗಾವಣೆ ಮಾಡಿಕೊಳ್ಳಬಹುದಾಗಿದೆ.

ಖಾತೆ ತೆರೆದ ನಂತರ ಪೋಷಕರು ಕನಿಷ್ಠ ಪ್ರತೀ ವರ್ಷ ಒಂದು ಸಾವಿರ ರೂಪಾಯಿಗಳನ್ನು ಖಾತೆಗೆ ತುಂಬಬೇಕು. ಗರಿಷ್ಠ ರೂ.೧,೫೦,೦೦೦ ಗಳನ್ನು ಖಾತೆಗೆ ತುಂಬಬಹುದು . ಕನಿಷ್ಠ ೧೦೦೦ ರೂಪಾಯಿಗಳಿಗಿಂತ ಕಡಿಮೆ ಹಣವನ್ನು ತುಂಬಿದರೆ ಅಥವಾ ಆ ವರ್ಷ ಖಾತೆಗೆ ಹಣವೇ ತುಂಬದಿದ್ದ ಪಕ್ಷದಲ್ಲಿ ರೂ.೫೦ ದಂಡವನ್ನಾಗಿ  ಪಾವತಿಸಬೇಕು.  

ಹೆಣ್ಣು ಮಗು ಹತ್ತು ವರ್ಷ ಪೂರೈಸಿದ ನಂತರ ಆಕೆಯೇ ಆ ಖಾತೆಯನ್ನು ನಿಭಾಯಿಸಬಹುದು. ಹೆಣ್ಣು ಮಗುವಿಗೆ ಹದಿನೆಂಟು ವರ್ಷಗಳು ತುಂಬಿದ ಬಳಿಕ ಖಾತೆಯಲ್ಲಿ ಇರುವ ಹಣದ ೫೦% ಹಣವನ್ನು ಶೈಕ್ಷಣಿಕ ಖರ್ಚುಗಳಿಗೆ ಪಡೆಯಲು ಅವಕಾಶವಿದೆ. ಈ ಖಾತೆಯು ಹೆಣ್ಣು ಮಗುವಿಗೆ ಇಪ್ಪತ್ತೊಂದು ವರ್ಷಗಳು ತುಂಬಿದಾಗ ಪರಿಪೂರ್ಣವಾಗುತ್ತದೆ. ಆಗ ಆ  ಖಾತೆಯನ್ನು ಮುಕ್ತಾಯ ಮಾಡಬೇಕು. ಮುಕ್ತಾಯ ಮಾಡದಿದ್ದ ಪಕ್ಷದಲ್ಲಿ ಆ ಖಾತೆಯಲ್ಲಿರುವ ಹಣಕ್ಕೆ ಮುಂದೆ ಯಾವುದೇ ಬಡ್ಡಿಯನ್ನು ನೀಡಲಾಗುವುದಿಲ್ಲ. ಹೆಣ್ಣು ಮಗುವಿಗೆ ಹದಿನೆಂಟು ವರ್ಷ ತುಂಬಿದ್ದು ಮದುವೆಯಾಗಿಹೋದರೆ ಆ ಮಗುವಿನ ಖಾತೆಯನ್ನು ಮುಕ್ತಾಯ ಮಾಡಬಹುದು.

ತೆರಿಗೆ ಉಳಿತಾಯ 
ಸುಕನ್ಯ ಸಮೃದ್ಧಿ ಯೋಜನೆಯ ಘೋಷಣೆಯ ಆರಂಭದಲ್ಲಿ ಸೆಕ್ಷನ್ ೮೦ಸಿ ಆದಾಯ ತೆರಿಗೆ ಕಾಯ್ದೆ ಪ್ರಕಾರ  ಕೇವಲ  ಖಾತೆಯಲ್ಲಿ ಜಮೆಯಾದ ಹಣಕ್ಕೆ ಮಾತ್ರ ತೆರಿಗೆ ವಿನಾಯಿತಿ  ಕೊಡುವುದಾಗಿ ಘೋಷಣೆಯಾಗಿತ್ತು. ಆದರೆ ೨೦೧೫ ರ ಕೇಂದ್ರ ಬಜೆಟ್ ಮಂಡನೆಯಲ್ಲಿ ಕೇಂದ್ರ ಹಣಕಾಸು ಸಚಿವ ಅರುಣ್ ಜೇಟ್ಲಿ ಯವರು ಖಾತೆಯಲ್ಲಿರುವ ಹಣಕ್ಕೆ ಸಂದಾಯವಾಗುವ ಬಡ್ಡಿಗೂ ಆದ್ಯ ತೆರಿಗೆಯಿಂದ ವಿನಾಯಿತಿ ಕೊಟ್ಟಿರುವುದಾಗಿ  ಘೋಷಣೆ ಮಾಡಿದ್ದಾರೆ. ಏಪ್ರಿಲ್ ೧. ೨೦೧೫ರ ನಂತರ ಈ ತಿದ್ದುಪಡಿ ಅನುಷ್ಠಾನವಾಗಿದೆ.

ಇವನ್ನೂ ನೋಡಿ
  ಭೇಟಿ ಬಚಾವೋ , ಭೇಟಿ ಪಡಾವೋ  ಆಂದೋಲನ

ಆಕರಗಳು
  ದಿ ಫೈನಾನ್ಸಿಯಲ್ ಎಕ್ಸ್ಪ್ರೆಸ್ ಪತ್ರಿಕೆಯ ವರದಿ
 ದಿ ಇಂಡಿಯನ್ ಎಕ್ಸ್ಪ್ರೆಸ್ ಪತ್ರಿಕೆಯ ವರದಿ
  ಸುಕನ್ಯ ಸಮೃದ್ಧಿ ಯೋಜನೆಯ ವೆಬ್ಸೈಟ್

ಉಲ್ಲೇಖ